text:
11 JALJA
¿Kunatsa Diosax t’aqhisiñanaka utjayaskakpacha?
¿Diosat taqinirus t’aqhisiypachistu?
¿Kuna jan walt’äwisa Edén huertan uñstäna?
¿Kunjamsa Diosax t’aqhisiñanaka askichani?
MÄ MARKAX ch’axwankkäna ukhaxa waranq waranqa wawanakamp warminakampiw jiwarapxatayna. Uka jiwatanakax mä p’iyar allintatäpxänwa, ukat crusanakampiwa muyuntayapxatayna, ukat uka crusanakanxa “¿kunatsa?” sasa qillqxatatänwa. Jachañan uñjasirinakax ukhampunwa jiskt’asipxi. Kunapachatï ch’axwäwinakana, uraq khatatïwinakana, usuntañanakana ukat kuna jan walt’äwinakansa familiaranakax jiwxapxi, utasa allthapit uñjasxi ukat wal t’aqhisipxi ukhawa ukham wali llakita jiskt’asipxi. Kunatsa uka llakinakaru purt’asipxpacha, ukwa yatiñ munapxi.
2 ¿Kunatsa Diosax t’aqhisiñanak utjayaskakpacha? Jupatï taqi ch’amani, chiqakankañani, yatiñani ukat munasiri Diosächixa, ¿kunatsa uñisiñanakas jan wali luräwinakas aka Uraqin utjaskakpacha? Inasa ukham jiskt’asirïsta.
3 ¿Ukham jiskt’asiñax walïskpachati? Ukham jiskt’asisax janis Diosar respetksna ukat janis iyawsäwinïksna ukham yaqhipanakax amuyapxi. Ukampisa, ukxa Biblia liyisaw yatxatäta, Diosan yupaychirinakapax niya ukhamwa jiskt’asipxarakiritayna. Habacuc profetax akham sataynaw Jehová Diosaruxa: “¿Kunatsa ukataq llakisiñanaka, t’aqhisiñanaka uñjayista? Nayax t’aqhisiyañanakampi, tukjañanakampi muyuntatätwa; ukhamarak quejasiñanakasa, ch’axwañanakasa, taqi chiqanwa utjixa” sasa (Habacuc 1:3).
4 Ukham jiskt’asitapatxa, ¿kunatsa ukham parlta sispachänati Jehová Diosax Habacuc chacharuxa? Janiw ukham tuqinuqkänti. Jan ukasti, uka arunakapaxa Biblian qillqatawa. Ukat juparuxa sumwa uka tuqit amuyt’ayäna, iyawsäwipasa jilxatarakïnwa. Jehová Diosaxa ukwa jumatakix munaraki. Amtañäni Bibliaxa akham sasaw yatichi: “Jupasti jumanakatxa llakisirakiwa” sasa (1 Pedro 5:7). Taqi jaqinakat sipansa, Diosaxa juk’ampwa jan wali luräwinaksa t’aqhisiñanaksa uñisi (Isaías 55:8, 9). Ukhamasti, ¿kunatsa t’aqhisiñanakax utjaskakpacha?
¿KUNATSA T’AQHISIÑANAKAX UTJPACHA?
5 Kunayman yupaychäwinkiri jaqinakawa yatichirinakaparu ukat sarayirinakaparu akham jiskt’asipxi: “¿Kunatsa wal t’aqhistanxa?” sasa. Ukat yatichirinakapaxa, Diosan munañapawa sasaw sapxi, ukat kunatï pasañapäki, jan walinakasa pasañapäki uksa Diosawa nayratpach amtäna sasaw sapxaraki. Diosan thakinakapaxa jan amuyañjamawa, ukat maynix jiwxi ukhaxa alaxpacharuw Diosax apasxi, wawanakarusa alaxpacharuw jupampïñataki apasxi sasaw walja jaqinakaru yatichapxi. Ukampisa, kunjamtï yatiqktaxa, Jehová Diosaxa janipuniwa jan walinakxa lurkaspati. Bibliaxa akham siwa: “¡Taqi ch’amani Diosax janiw kuna jan walsa lurkaspati, janirakiw kunatix jan chiqapaki uksa lurkaspati!” sasa (Job 34:10).
6 ¿Kunatsa Diosaw t’aqhisiypachistu sasa Diosar juchañchasax jaqinakax pantjasipxi? Niyakixay Diosax taqi ch’amanïchixa jupaw akapach apnaqpacha sasaw sapxi. Kunjamtï 3 jaljan yatiqktanxa, Biblian chiqa yatichäwipwa jan yatipkiti. Akapachax Supayan apnaqatawa, uk yatiqtanxa.
7 ‘Taqi akapachaxa Supayan munañapankiwa’ sasaw Bibliax yatichi (1 Juan 5:19). ¡Ukaw sum qhanañchistu! ‘Aka uraqin jaqinakaru wali sallqjañanak lurir’ Supayjamawa jaqinakaxa sarnaqapxi (Apocalipsis 12:9). Sallqjiri, uñisiri ukat jan sintt’asiriw Satanasaxa. Ukatwa jupan apnaqat akapachaxa uñisiñanakampi, sallqjasiñanakampi, jan sintt’asisa jan walinak lurañampi phuqantataxa. Ukatwa t’aqhisiñanakaxa utji, ukäspawa nayrïrixa.
8 Payïrix akarakïspawa, kunjamtï 3 jaljan yatiqktanxa, Edenanwa nayrïri chacha warmixa Diosar kutkatasipxätayna, ukatwa taqinis juchararätanxa. Ukat jaqixa jupatakikiw taqi kunsa munaski, jilankañakwa munaski, ukatwa ch’axwañanakasa, t’aqhisiyañanakasa, jan walt’äwinakasa utjixa (Eclesiastés 4:1; 8:9). Kimsïrix akarakïspawa, awisaxa “jan walt’añax taqiniruw puri” siw Bibliaxa, ukatwa t’aqhisiraktanxa (Eclesiastés 9:11). Niyakixaya akapachaxa Jehová Diosampi jan apnaqatäkchixa, jan walinakaxa utjakipuniwa. Ukhamaxa, jan walïwjana jan ukaxa jan wali horasan jikxatasisaxa jaqinakaxa chijirusa puripxakispawa.
9 Diosax janiw t’aqhisiñanak apankiti, uk yatiñax wal chuymachistu. Jupax janiw ch’axwäwinakaru, jiwayasiñanakaru, t’aqhisiñanakaru, uraq khathatinakaru apt’kistuti. Ukampisa, ¿kunatsa t’aqhisiñanak utjayaskakpacha? Uk amuyt’añäni. Taqi ch’amanïchixa, t’aqhisiñanakarux tukjaspawa. Ukatxa, ¿kunatsa jan tukjpacha? Jehová Diosatxa yatxtanwa, Jupaxa wali munasiriwa, ukhamaxa, uka jan walinak tukjañatakix suma amtanïpachawa (1 Juan 4:8).
MÄ JAN WALT’ÄWIW UÑSTI
10 Kunatsa Diosax t’aqhisiñ utjayaskakpacha, uk yatiñatakixa, taqi jan walt’añanakax qalltkäna uka tuqit amuyt’añäni. Kunapachatï Supayax Adanampiru Evampiru Jehová Diosar jan ist’ayasa juchachasiykäna ukhaw mä jan walt’äwix uñstäna. Satanasax janiw Jehová Diosan ch’amaparux qallaskänti, taqi ch’amanïtapxa yatïnwa. Jan ukasti, Jehová Diosan apnaqäwiparuwa qallasitayna. Diosax k’ariwa ukat kusisit jakasipxañamsa janiw munkiti sasaw satayna, Diosax jan wali apnaqirïkaspasa ukhamwa Supayax satayna (Génesis 3:2-5). Ukatxa, jaqinakaxa jan Diosampi apnaqayasisax juk’amp sumwa sarnaqasipxaspa siskaspas ukham säna. Ukhamatwa Jehová Diosan apnaqäwiparu qallasïna.
11 Adanampi Evampixa Jehová Diosaru kutkatasisaxa, “walsa jan walsa munañasarux lurasksnawa, janiw Diosampipuni apnaqayasksnati” sapkaspänsa ukhamänwa. ¿Kunjamsa Jehová Diosaxa uka jan walt’äw askichaspäna? ¿Kunjamsa Diosax taqi angelanakaru uka kutkatasirinakax pantjasitanakap uñacht’ayasapänxa? ¿Kunjamatsa Jupan amtäwipaxa wali askipunïtap uñacht’ayasapänxa? Diosax jank’akiw uka kutkatasirinakaruxa tukjañapäna ukat yaqha chacha warmi lurañapäna, sasaw yaqhipanakax sapxi. Ukampisa, aka Uraqxa kusipachaptayaña ukat Adán Evan wawanakapampi phuqantayañwa Diosax amtäna, uka amtapxa nayrawa qhanañchxatayna (Génesis 1:28). Ukat Jehová Diosaxa amtanakapxa phuqapuniwa (Isaías 55:10, 11). Edén huertana uka kutkatasirinakaru tukjasapäna ukhaxa, janiwa suma Apnaqirïtapxa uñchat’aykasapänti.
12 Uk amuyt’añatakix mä profesorat parlt’añäni, uka yatichirix matematicsa yatichkaspa ukham sañäni. Akatjamat kutkatasir mä ch’ikhi waynaxa, “yatichirix janiw sum yatichkiti, nayawa jupat sipansa sum yatichañ yatxa” sas sayt’asispa. Ukat yaqha yatiqirinakax yatichir contra sayt’asxapxarakispa chiqäpachaw sasa. ¿Kamachañapasa yatichirixa? Jupa contra sayt’asir yatiqirinakar alisnukuspaxa, ¿kamsapxakispas chikataxa? “Ukhamäskapunpachaw, yatiqir masinakasax yatipxpachaw” sapxaspawa. Ukat yatichirirux janiw respetxapxaspati, pantjasitap qhanstayañsa axsarkaspa ukhamwa amuyxapxaspa. Jichhaxa, mayni yatiqirinakapax jan ukham amuyapxañapatakixa, kutkatasir ch’ikhi waynarux janiw alisnukkaspati, jan ukasti uka yatiqirimpiw yatichayaspa kuntix siski uk uñacht’ayañapataki.
13 Jehová Diosaxa niya ukhamjamrakwa luräna. Amtañäni, Edenanxa janiwa Jehová Dios contra sayt’irinakaki uka qallasïwitxa yatipkänti. Jan ukasti, millón millón angelanakawa kunatï pasaskäna ukxa uñjasipkäna (Daniel 7:10). Kunjamtï Jehová Diosaxa uka jan walt’äwi askichasapän ukaxa, angelanakaruwa ukatxa jaqinakampacharuwa walsa jan walsa amuyayaspäna. Ukhamasti, ¿kamachpachänsa Jehová Diosaxa? Satanasaxa kunjamxay jaqinakaru apnaqchini, uk uñacht’aypan sataynawa, jaqinakasa apnaqasipxpan sarakitaynawa.
14 Yatichirit parlaskakiñäni, jupa contra sayt’ir waynasa mayninakasa, pantjasitapxa yatichirix yatiwa. Jichhax uka yatiqirimpi yatichayaspaxa, taqinitaki askïspawa, uksa yatichirix yatirakiwa. Ukhamawa, kunapachatï profesor contra sayt’ir waynax jan yatichirjamäxanixa, mayni suma yatiqirinakapaxa, profesorakipuniw sum yatichaspax sapxaniwa. Ukatxa, kutkatasir yatiqirinakaru alisnukuni ukhasa yatipxaniwa kunatsa alisnukuxa. Ukhamarakiwa, kunapachatï Satanasana arkirinakapana pantjasitanakapaxa qhanstani, ukat jaqinakasa janiraki jupanakpacha apnaqasirjamäpkaniti, ukanak sum yatisini ukhaxa suma angelanakatakisa suma jaqinakatakisa askïniwa, ukwa Jehová Diosax yatïna. Uka tuqitxa akham sasawa Jeremías profetaxa satayna: “Tata, nayax yattwa jaqix janiw alaskiti pachpa jakañapxa, janirakiw tukuyawipsa munañapar apnaqkaspati” sasa, uka chiqa yatichäwxa yatipxañapänwa (Jeremías 10:23).
¿KUNATSA DIOSAX JICHHAKAM SUYPACHA?
15 Ukampisa, ¿kunatsa Diosax t’aqhisiñanak jichhakama utjayaskakpacha? ¿Kunatsa jan walinakxa jan chhaqtaypacha? Kunanaksa profesorax jan lurkaspa uka tuqit amuyt’añäni. Mä tuqitxa, yatichirixa janiwa kutkatasir yatiqiriruxa jark’kaspati, jan ukasti yatichayaspawa. Maysa tuqitxa, janiwa juparu yanapt’kaspati. Ukhamarakiwa, Jehová Diosaxa akanakwa jan lurkänti. Mä tuqitxa, Supayarusa arkirinakaparusa janiwa jark’känti munañanakapa lurapxañapatakixa. Ukatakisti tiempowa munasïna. Waranq waranqa maranakawa jaqinakaxa kunaymanit apnaqasiñ yant’apxi ukatxa ciencia tuqinsa yaqhanak tuqitsa nayraruwa sartasipki. Ukampisa, k’arimpi aynacht’ayasiñasa, pisinkañasa, jan wali luräwinakasa ukat ch’axwäwinakasa jilxattaskakiwa. Ukhamaxa qhanawa, jaqinakana apnaqäwinakapaxa janiw kunatakïkisa, jan waliruw apt’istu.
16 Pä tuqitxa, Jehová Diosax janiwa Satanasaru akapach apnaqañ yanapkiti. Diosatï chijinakata, jiwayasiñanakata ukat jan walinakata jark’aqkistaspaxa, ¿janiti kutkatasirinakaru yanapkaspa? T’aqhisiñanakat qhispiyatäsnaxa, ¿janiti jaqinakax jiwasanakpachax apnaqasisksnawa sasax sapxkaspa? Jehová Diosatï ukham luraspa ukhaxa Supayarusa yanapkaspa, k’arïkaspasa ukhamäspawa. Ukampisa, “Diosax jani[puni]w k’ariskaspati” (Hebreos 6:18).
17 Diosarux nayratpachwa kutkatasipxi, ukax jan walinakaruw apt’istu, ¿kamsakismas uka tuqitxa? Amtañäni, Jehová Diosax taqi ch’amaniwa. Ukhamaxa, taqi jan walt’äwinakxa askichaspawa, jïsa, askichaniwa. Aka Uraqixa waliptxaniwa ukatxa kusipachaptayatäxaniwa. Jesusan luqtasïwiparu iyawsir jaqinakan juchanakapax pampachatäxaniwa, janiw jiwxapxaniti, ukat jiwatanakasa jaktanxapxaniwa. Ukhamatwa Diosaxa ‘Supayan luratanakap’ Jesusampi t’unjayani (1 Juan 3:8). Kunapachaxay wakischini ukhaw Jehová Diosax taqi ukanakxa lurani. Kutkatasirinakaru ukaratpacha tukjasapän ukhaxa janiwa kunatï chiqäki ukxa yatkasänti, janirakiwa juparus yupaychkasänti, Diosax wali llamp’u chuymampiw uñjaskistu, ukatwa wal kusistanxa (2 Pedro 3:9, 10). Ukañkamasti, Diosaxa juparu taqi chuyma yupaychañ munir jaqinakaruw thaqhaski ukat kunayman jan walt’äwinakampi phuqantat akapachan aguantañsa yanaparakiwa (Juan 4:23; 1 Corintios 10:13).
18 Inasa yaqhipanakax akham sapxchispa, Diosatï Adanampiru Evampiru taqi kunan iyawsir lurasapän ukhaxa janiwa t’aqhisiñanakaxa utjkasapänti sasa. Kunatsa jan ukham lurkäna, uka yatiñatakixa ak amtañäni, kuntï Diosax jiwasaru churkistu uka mä jach’a churäwi.
¿KUNJAMSA DIOSAN CHURÄWIPA KATUQASAXA SARNAQÄTA?
19 Kunjamtï 5 jaljan yatiqktanxa, jaqinakaxa taqi kunsa chuymat luriri, mä arunxa, amtasarjam sarnaqiri luratätanwa. Wali askipuniw uka churäwixa. Diosaxa kunayman animalanakwa luratayna ukat janiw jiwasanakjamäpkiti. Jaqinakax autonakwa lurapxi, ukat jaqin apnaqatakiw uksarus aksarus sartixa. ¿Diosax ukham luristaspäna ukhaxa kusisitati sarnaqasisäna? Janiw ukham luratäktanti, ukatwa wal kusistanxa. Taqi kunsa chuymat luriri jaqïtanwa, kuna kasta jaqïñänisa, kunjam sarnaqäwiniñänisa, khitinakampisa sarnaqañäni uk amtasarjamaw lurtanxa. Ukham sarnaqasiñxa wal muntanxa, ukat Diosaxa ukham sarnaqasiñaswa munaraki.
20 Jehová Diosaxa janiwa maynimpi jariyataki yupaychayasiñ munkiti (2 Corintios 9:7). ¿Mä awkisa jan ukax mä taykasa wawaparu jariyasakiti “walpun munassma” sayasiñ muni? ¿Jan ukax taqi chuymacha “walpun munassma” sayasiñ muni? Ukhamaxa akham jiskt’asiñamawa: “Taqi kunsa chuymat luriri, amtajarjam sarnaqiri Diosan luratästxaya, jichhax, ¿kunjamsa nayax ukarjama sarnaqäxa?” sasa. Supayasa, Adanampi Evampisa ukham inuqatäkasaxa jan walpunwa lurapxäna, Jehová Diosaruwa qallasipxäna. ¿Jumasti? ¿Kuns luräta?
21 Taqi kunsa chuymat luriri, mä arunxa, amtasarjama sarnaqir luratätanwa, uka suma churäwi katuqasaxa jumax sumwa sarnaqasma. Jehová Dios tuqit sayt’asiri millón millón jaqinakamp chikäsmawa. Uka jaqinakaxa Jehová Diosarux walpun kusisiyapxi, kunattixa Satanasaxa k’arïtapa ukat jan wali apnaqirïtapwa uñacht’ayapxi (Proverbios 27:11). Jumatix ukham suma jakasiña ajllismaxa ukhamwa uñacht’ayarakisma. Jutïr jaljanwa uka tuqita juk’ampi yatxataskañäni.
KUNSA BIBLIAX YATICHI
- Janiw Diosax jan walinakaru apt’kistuti (Job 34:10).
- Jehová Diosax k’ariwa ukat janiw kusisiñasxa munkiti sasaw Supayax Diosan Apnaqäwiparuxa qallasitayna (Génesis 3:2-5).
- Jehová Diosaxa Yuqapar Apnaqirit utt’ayasinwa taqi t’aqhisiñanakxa tukjayani, ukatxa taqi jan walinaksa askichayani (1 Juan 3:8).
Yatichäwin jiskt’anakapa
1, 2. ¿Kunanakasa t’aqhisiyistu, ukat kunsa jaqinakaxa jiskt’asipxi?
3, 4. 1) ¿Kunatsa Diosax t’aqhisiñanaka utjayaskakpacha sas jiskt’asiñax walïskpachati, khitit parlasasa uk amuyt’asna? 2) ¿Kamspachasa Jehová Diosaxa jan wali luräwinakampita ukat t’aqhisiñanakampitxa?
5. ¿Kunat t’aqhistan sapxisa, ukat kunsa Bibliaxa yatichi?
6. ¿Kunatsa walja jaqinakaxa Diosaw t’aqhisiypachistu sasax sapxi?
7, 8. 1) ¿Kunjamsa jaqinakaxa akapach apnaqiripjam sarnaqapxixa? 2) ¿‘Juchanïtasasa’ ukat ‘chijir puriñasa’ kunatsa t’aqhisiyistu?
9. ¿Kunatsa Jehová Diosax suma amtanïpachawa t’aqhisiñanak jan tukjañataki sasax sisna?
10. ¿Kuna tuqitsa Satanasaxa qallasitayna, ukat kunjamsa?
11. ¿Kunatsa Jehová Diosax kutkatasirinakaru Edenan jan tukjkäna?
12, 13. Akapachaxa Satanasampi apnaqatawa ukat jaqinakasa jupanakpachawa apnaqasipxi, Jehová Diosax ukxa janiw jarkt’kiti, ¿kuna uñacht’äwimpisa uka amuyt’sna?
14. Jaqinakaxa jupanakpacha apnaqasipxpan sataynawa Jehová Diosaxa, ¿ukham amtatapatxa kuna askinakasa utji?
15, 16. 1) ¿Kunatsa Diosax t’aqhisiñanaka utjayaskakpacha? 2) ¿Kunatsa Diosax ñanqha luräwinakatsa chijinakatsa jan jark’aqkpachistu?
17, 18. Supayasa, jaqinakan apnaqäwipasa t’aqhisiñanakwa apani, ¿Jehová Diosaxa kamachanisa taqi uka t’aqhisïwinakaruxa?
19. ¿Kuna suma churäwsa Diosat katuqtanxa, kunjamsa uk uñjañasa?
20, 21. ¿Kunjamsa taqi kunsa chuymat lurañäki Diosan uka churäwipa katuqasaxa sum sarnaqasma, ukat kunatsa ukham munañasaxa?


c: text/html

text:
Jehová Diosajj kuttʼaniñamwa muni
Jehová Diosajj chhaqat uwijanakaparuw thaqhaski ukat Jupar kuttʼaniñamatakiw invittʼasktam
Oraqpachan Jilïr Irpirinakan cartapa
Oraqpachan Jilïr Irpirinakan cartapajja, Diosan markapat jitheqtatäpki ukanakar kuttʼanipjjañapatak chʼamañchtʼañatakiwa.
1 YATICHÄWI
‘Chhaqat ovejanakjja thaqtasjjäwa’
¿Tamat jitheqtatanakajj janis mayamp kuttʼanirjamäpkaspa ukhamti Jehová Diosajj amuyi?
2 YATICHÄWI
Llakinaka: ‘Jan waltʼäwinakajj taqe toqetwa muyuntistu’
Kunjamtï nayrajj Jehová Diosar servirikayäta ukham jan jichhajj servirjam amuyasta ukhajja, kunjamsa Diosan chʼamap jikjjatasma uka toqet liytʼam
3 YATICHÄWI
Chuyma ustʼatäña: Maynin ‘jan wali luratapat’ quejasiña
Mä jilatatï jan ukajj mä kullakatï chuyma ustʼaystam ukhajja, Biblian kimsa aski yatichäwinakapaw yanaptʼiristam
4 YATICHÄWI
Juchanakasat chuyma pisayasiña: “Jucha luratanakajjat qʼomachtʼita”
¿Kunjamatsa qʼoma chuymanïsma?
5 YATICHÄWI
Jumat llakiski uka awatirir kuttʼanjjam
Jehová Diosan markapar kuttʼaniñatakejja, ¿Kun lurañajas wakisi? ¿Jilat kullakanakajj kamsapjjanisa?
Tukuyañataki
Jilat kullakanakamp chikajj kunja kusisitas jikjjatasirïta, ¿ukanak amtasktati?

robotstxt: allowed

filter: keep


text:
NAYRÏR JANAN PʼEQEÑCHÄWIPA | JAN SINTI LLAKISIÑATAKEJJ ¿KUNAS YANAPTʼISTASPA?
Familiat llakisiña
Janet warmejj akham siwa: “Tataj jiwatatjja, chachajajj ‘yaqha warminëjjtwa’ sasaw situ. Jupajj amukiw isinakap apasjjatayna, ukat pä yoqall wawajampiruw jaytjawayapjjetu” sasa. Janetajj trabajsa jikjjatkchïnjja, janiw qollqepajj bancor pagañatakis alcanskänti. Ukampis janiw ukatak llakiskänti, jupajj saskakiwa: “Kunjamaksa familiajar nä sapaki uywäjja, sasaw wal llakisiyäta. Yaqha awk taykanakjam kuntï wawanakajajj munapki uk jan churirjamäsajj nayas juchanikirista ukham amuyasiyäta. Jaqenakajj nanakat kamsapjjakpachasa sasin jichhas llakisiskaktwa. ‘Chachapampi jan jaljtañatakejj janiw chʼamachasiwaykiti’ sasin inas sapjjchitu” sasa.
Diosar mayisiñaw Janetarojj jan sinti llakisiñatakisa, Diosar jukʼamp jakʼachasiñatakis yanaptʼi. Jupajj akham siwa: “Arumanakaw jukʼamp llakista. Sapakïsajja, kunanakatï pasawaykitu ukak lupʼiskta. Oracionampi, Biblia liyiñampiw ikiñatakejj yanaptʼitu. Ukat Filipenses 4:6, 7 qellqatas wal yanaptʼarakitu, ukan akham siwa: ‘Jan jumanakajj kunats llakisipjjamti, taqe kunsa Diosar sapjjam oracionana, mayipjjam yuspagarapjjarakim. Diosajj jumanakarojj churapjjarakïtamwa samarañapa, ukasti taqe kuntejj jaqejj amuytʼkaspas ukat jukʼamp jachʼawa. Uka samarañasti jumanakan chuymanakamsa, amuyunakamsa imaniwa’ sasa. Arum paqaraw Diosar mayista, ukat kunjamsa Jehová Diosajj jan sinti llakisiñataki yanaptʼitu uksa amuyaraktwa” sasa.
Jesusajj Wali Uñtʼat Arstʼäwipanjja, Diosar mayisiñatwa parläna, ukajj kunayman llakinakar saykatañatakiw yanaptʼistu. Jupajj akham sänwa: “Awkimajj janïr arsupktas ukkhaw yatjje kuntï jumanakajj mayipkäta ukjja” sasa (Mateo 6:8). Ukhamäkchisa, Diosajj mayiñaswa muni. Oracionajj Diosar jakʼachasiñatakiw yanaptʼistu. Bibliajj akham siwa: “Diosar jakʼachasipjjam, jupasti jumanakarojj jakʼachasirakiniwa” sasa (Santiago 4:8).
Oracionajj janiw Jehová Diosar llakinakas awistʼañatakikïkiti, Diosajj ‘mayisitanakas istʼiriwa’, Jupar confiyasipki ukanakarojj jarkʼaqewa (Salmo 65:2). Ukatwa Jesusajj ‘jan qarjtasa oración luraña’ arkirinakapar yatichpachäna (Lucas 18:1). Ukhamajj jiwasar irpañapatakisa, yanaptʼañapatakisa, Diosar mayisiñ janipun armasiñäniti, Jupajj istʼistaniwa. Jiwasatï Diosar jan qarjtasa mayisiñäni ukhajja, Jupar confiyatassa ukat iyawsäwinitassa uñachtʼayarakiñäniwa (1 Tesalonicenses 5:17).
IYAWSÄWINÏÑAJJ ¿KUN SAÑS MUNI?
Diosar iyawsäwinïñajja, Jupar sum uñtʼaña sañ muni (Juan 17:3). Bibliat yatjjatasaw kunjamas Jupajja, kunsa amuyi ukanak yateqsna. Sapa maynit llakisitapsa yateqaraksnawa. Ukampis janiw Jupar aleq uñtʼañaki wakiskiti, jan ukasti, mä suma amigorjamaw uñtʼañasa. Cheqas mä suma amigjja, janiw ratuki jikjjatksnati, jayatwa amigosaskaspa. Diosar iyawsäwiniñatakisa ukat confiyañatakisa, ukhamarakiw tiempojj munasi. Jukʼat jukʼat sum uñtʼjjasaw kuntï Diosajj munki ukanak lurjjsna, ukat kunjamsa yanaptʼistu uksa amuyjjaraksna (2 Corintios 10:15; Juan 8:29). Janetarojj Diosar iyawsäwinïtapaw jan llakimpi aynachtʼañatakejj yanaptʼi.
Jupajj akham siwa: “Jehová Diosajj kunjamsa llakitakayät ukhajj yanaptʼitäna uk amuyañaw wal yanaptʼawayitu. Kunayman jan walinakaw pasapjjetäna, janipuniw ukanakat mistkäti sañjamänwa. Ukampis Diosar walja kuti mayista ukaw jan waltʼäwinak askichañatakejj yanaptʼawayitu, naya sapakejj janipuniw kuns lurkiriskayätti. Sapakuti, Diosar yuspärañataki mayiskta ukhajja, taqe kunanaktï Jupajj naya layku lurawayki ukanak amthapta. Diosan yanaptʼapjja, kuna horasatï munkta ukhapuniw awisajj katoqerïta. Jupajj suma amigonakampiw bendicitu, jupanakajj yanaptʼañatakejj jankʼakïpjjewa ukat wawanakajatakis yateqaskayäpjjarakiwa” sasa. *
“Malaquías 2:16 qellqatan Jehová Diosajj ‘jaljtañarojj uñistwa’ siski ukjja, jichhaw amuyta. Jan juchanïki uka warmitakisa, jan ukajj chachatakisa, yaqhampi ikintasisin chachapas jan ukajj warmipas engañawayki ukajj jukʼamp jan walipuniwa. Walja maranakas pasjjchejja, awisajj sapakiw jikjjatasta. Ukampis jan sinti llakisiñatakejj yaqhanakar yanaptʼañatakiw chʼamachasta.” Ukhamatwa Janetajj jan mayninakat yaqhaqtkiti, Biblian ewjjtʼaparjamaw luri (Proverbios 18:1). *
“Diosajj wajchanakan awkipawa, ijma warminakan arjjatiripawa.” (Salmo 68:5)
Janetajj akham saskakiwa: “‘Diosajj wajchanakan awkipawa, ijma warminakan arjjatiripawa’, uk yatiñajj wal chuymachtʼitu. Jupajj janipuniw jaytanukupkitaniti” sasa (Salmo 68:5). Diosajj janiw jan walinakampi jaqer yantʼkiti, antisas sum amuytʼasiñatakiw yanaptʼistu. Ukat ‘jachʼa chʼamapsa’ churarakistuwa, ukhamat jan sinti llakisiñataki, taqe ukanakwa Janet warmejj yateqawayi (Santiago 1:5, 13; 2 Corintios 4:7).
Ukampis jakäwi aptʼasiñjam jan walinak utjipan llakistan ukhasti, ¿kunsa luraraksna?
^ tʼaqa 9 1 Corintios 10:13 ukat Hebreos 4:16 liytʼäta.
^ tʼaqa 10 Jukʼamp yatjjatañatakejja, “Recupere el control de su vida” siski uka cheq ¡Despertad! julio, 2015 revistat uñjjatäta, Internetanjja, jw.org cheqanwa utjaraki.


text:
17 YATICHÄWI
¿Kunjamsa tamanak tumptʼirinakajj tamanakar yanaptʼapjje?
Griego Arut Qollan Qellqatanakajja, walja kutiw apóstol Pablotsa ukat Bernabé chachatsa parli. Jupanakajj nayrïr maranakan utjkäna uka tamanakaruw tumptʼir sarapjjerïna. ¿Kunatsa? Taqe chuymaw cristian jilat kullakanakapat llakisipjjäna. Ukat kunjamäsipkänsa uk yatiñatakejj wasitatwa Pablojj kuttʼañ munäna. Wali jaya sarañäkchïnsa, jupanakar chʼamañchtʼañatakejj sarañ munapunïnwa (Hechos 15:36). Jichhürunakanjja, ukhamarakiw tamanak tumptʼirinakajj jilat kullakanakat llakisipjje.
Jilat kullakanakaruw chʼamañchtʼapjje. Maran pay kutiw Tamanak tumptʼir jilatajj niya 20 tamanakar visittʼir sari ukat mä semanaw sapa tamamp irnaqtʼaraki. Uka jilatanakajj wali yatjjattʼatäpjjewa, ukhamajj taqeniw jupanakatsa, ukat jaqechatäpjjchi ukhajj esposanakapatsa yateqasipjjaspa. Jupanakajj taqeniruw uñtʼañ munapjje, waynanakarusa, jilïrinakarusa. Ukat tamankirinakampiw Diosan arunakapat yatiyirisa ukat yatichirisa sarañ munapjje. Janiw ukakïkiti, irpir chuymaninakampiw jilat kullakanakar tumptʼir sarapjje, ukat taman tantachäwinakansa, jachʼa tantachäwinakansa jilat kullakanakar chʼamañchtʼañatakiw wali sum arstʼapjjaraki (Hechos 15:35).
Taqe jilat kullakanakatwa llakisipjje. Uka jilatanakajja, kunjamsa tamanakajj Diosar yupaychasipki uka toqetwa wal llakisipjje. Ukat kunjamsa tamajj nayrar sarantaski uk yatiñatakejj irpir chuymaninakampi ukat yanapirinakapampiw tantachasipjje, ukat taman luräwinakapamp sumpach phoqhapjjañapatakis ewjjtʼapjjarakiwa. Diosan arunakap jukʼamp sum yatiyapjjañapatakiw precursoranakar yanaptʼapjje. Ukat machaqanakajj kunjamsa nayrar sarantasipki uk istʼañasa ukat jupanakar uñtʼañasa, uka jilatanakatakejj wali kusiskañawa. Jupanakajj taqe chuymaw tamamp chika, ‘mayninakar serviñatak chʼamachasisipki’ (2 Corintios 8:23). Kunjamsa Diosar taqe chuyma servipjje ukat atinisipjje uk uñjasajj taqeniw yateqasipjjaspa (Hebreos 13:7).
¿Kuna amtampis tamanak tumptʼirinakajj tamanakar visittʼapjje?
Tamamar visittʼir jutkani ukhajja, ¿kunjamsa jukʼamp askinak jikjjatasma?


text:
¿KUNANAKAS IMATÄSKI?
Waljaniruw “Drama Eurekajj” cheqa yatichäwi jikjjatañataki yanaptʼäna
“¡EUREKA!” arojj “¡jikjjattwa!” sañ muni. 1800 maranakanjja, waljaniw California (Estados Unidos) markar puripjjäna, qori thaqhañataki. Qori jikjjatasajj “¡eureka!” sasaw jachʼat arnaqasipjjerïna. Ukampis Charles Taze Russell jilatampi Bibliat Yatjjatirinakampejja, uka qorit sipansa jukʼamp valorani, Biblian cheqa yatichäwinakapwa jikjjatapjjäna. Uksti yaqhanakar yatiyañ munapjjarakïna.
“Foto-Drama de la Creación” sat dramjja, 1914 chika marakamajj walja millón jaqenakaw jachʼa markanakan uñtjjapjjäna. Uka dramajj kimsaqallq horaw uñachtʼayasïna, uksti Oraqpachankir Bibliat Yatjjatirinakaw wakichapjjäna (IBSA). Uka dramajj wali muspharkañ videonakani, pinttʼat suma dibujonakani, musicanakani ukat arstʼäwinakani wakichatänwa. Ukansti, aka Oraqen qalltapat Jesucristojj Waranqa Maranak Apnaqañ tukuyjjani ukhakamaw uñachtʼayasïna (Apo. 20:4). *
Ukampis janiw jiskʼa markanakarojj uka dramajj purkänti, ukatwa IBSA asociacionajj 1914 agosto phajjsina “Drama Eureka” apsüna, ukhamat waljanir cheqa yatichäwinakampi puriñataki. Ukasti “Foto-Dramar” uñtasitänwa. Ukan janiw videonakajj uñachtʼayasjjänti, janirakiw yaqha cheqar apañas chʼamäjjänti. “Drama Eurekajj” kimsa kastaw walja arunakat utjäna. Mayajj “Eureka Y” satänwa, ukanjja musicanakampi arstʼäwinakampi, pinttʼat suma dibujonakampiw utjäna. “Eureka X” ukansti, musicanakampi arstʼäwinakampiw utjäna. “Familiataki Drama Eurekasti” utatak wakichatänwa, ukanjja ajlltʼat mä qawqha arstʼäwinakani qʼochunakani ukhamänwa. Ukatjja, gramófono sat tocadisconaksa, drama uñachtʼayañ equiponaksa iraqtʼatarukiw churapjjäna.
Janiw ukatakejj jachʼa equipos ni jachʼa pantallas wakisjjänti. Ukhamajj Bibliat Yatjjatirinakajj jayankir markanakaruw Reinon yatichäwipampejj puripjjäna. “Eureka X” sat dramajj istʼañatakikïnwa, ukhamajj urus arumas ukjja istʼapjjakispänwa. “Eureka Y” uñachtʼayañatakejj janiw luzajj munaskapunïnti, fotonak uñachtʼayir equipjja, carburo sat gasampiw awisajj qhantayapjjerïna. Finlandés arut Watch Tower revistanjja, ‘aka dramjja kawkjansa uñachtʼayapjjakiristwa’ sasaw yatiyasïna.
Jachʼa teatronak alquilañat sipansa, Bibliat Yatjjatirinakajja, ukhamaki maytʼapki uka utanakwa thaqhapjjerïna: Yateqañ utanaka, trena puriñ utanaka, aleq jachʼa utanaka, ukat tribunalan jachʼa salanakapa. Awisajj anqanakanwa tantachasipjjerïna, ‘pantallatakisti’ mä jachʼa perqaruw mä janqʼo tela warkkatapjjerïna. Anthony Hambuch jilatajj siwa: “Jaqenakajj huertaparuw mä teatrjam uttʼayapjjerïna, drama sum uñjañatakisti kʼullunakaruw qontʼasipjjerïna” sasa. Grupopanjja, mä carrow utjäna, ukampiw equiponaksa, qʼepinakapsa, carpanakapsa, phayañ yänakapsa apasipjjerïna.
“Drama Eureka” uñjañatakejj waljaniw tantachasipjjerïna. Estados Unidos markankiri mä jiskʼa markanjja, 150 jaqenakakiw jakapjjäna, ukampis 400 jaqenakaw mä escuelan tantachasipjjäna. Yaqha cheqansti, uka drama uñjañatakejj 8 kilometronakwa sarapjjäna, ukat kuttʼañatakisti mä ukhampiraki. Suecia markanjja, Charlotte Ahlberg sat kullakan jiskʼa utapanwa vecinonakapajj tantachasipjjerïna, grabacionanak istʼasajj “wal chuyms chʼalljjtayasipjjerïna”. Australianjja, minero markanwa 1.500 jaqenakajj drama uñjañatakejj tantachasipjjäna. Watch Tower revistanjja akham yatiyasïna: ‘Colegionakansa universidadanakansa walja yatichirinakampi yateqerinakampiw draman uñachtʼayaski uka dibujonakatsa grabacionanakatsa wali sum parlapjje” sasa. Cine utanakajj utjkäna uka cheqanakansa, “Drama Eurekajj” wali uñtʼatänwa.
JILTAÑATAKIW YANAPTʼÄNA
Bibliat Yatjjatirinakan clasenakapatjja, mä arunjja, tamanakapatjja arstʼirinakwa yaqha clasenak uttʼayapjjañapatakejj yaqha cheqanakar khitapjjerïna. Ukansti, jilatajj discursonak arstʼirïna, ukat “Drama Eureka” uñachtʼayarakirïna. Qawqhanis uka drama uñjapjjäna ukajj janiw sumpach yatiskiti. Ukampis uka drama uñachtʼayañ equiponakajj walja kutiw apnaqasïna. 1915 maranjja, 86 gruponakaw uka equiponakas aptʼata sarapjjäna, ukampis 14 gruponakakiw informe apayanipjjäna. Uka maran janis informejj taqpach apthapiskchïnjja, mä millonatsa jilaw uka drama uñjapjjäna. Ukat 30.000 jaqenakarakiw Bibliat apstʼat qellqatanak mayipjjäna.
“Drama Eurekajj” janis wali uñtʼatäkchïnjja, walja millón jaqenakaw aka Oraqpachan kunayman markanakan uñjapjjäna. Waljaniw uka dramamp yanaptʼayasisajja, qorit sipansa jukʼamp valorani, cheqa yatichäwinak jikjjatawayapjje. Ukatsti “¡eureka!” sasaw sapjjarakïna.
^ tʼaqa 4 Jukʼamp yatiñatakejj “¿Kunanakas imatäski?” sat yatichäwi akïr revistan uñjjattʼäta: Yatiyañataki, febrero 15, 2014, 30-32 jananaka, “Diosan Arupar 100 maranakaw confiyasktanjja”.


text:
¿Kunsa jutïr urunakat suyta?
¿Aka Oraqejj . . .
pachpakïskpachäniti?
jukʼampit jan waltʼpachäni?
sumakëjjpachäniti?
¿KUNSA BIBLIAJJ YATICHI?
“Diosajj taqe jachanakapwa nayranakapatjja picharani, janirakiw jiwañas, jachañas utjkjjaniti, warariñasa ni usuyasiñasa. Taqe kunanakatï nayrajj utjkän ukanakajj tukusjjewa.” (Apocalipsis 21:3, 4, Qullan arunaka.)
¿KUNJAMSA UK YATIÑAJJ YANAPTʼÄTAM?
Wali sumwa irnaqjjäta ukat kusisitaw jikjjatasirakïta (Isaías 65:21-23).
Janiw tʼaqhesiñasa ni usuntañas utjjaniti (Isaías 25:8; 33:24).
Familiamampi ukat amigonakamampiw wiñayataki kusisit jakasjjäta (Salmo 37:11, 29).
¿KUNTÏ BIBLIAJJ YATICHKI UKAJJ CHEQAW SISSNATI?
Jïsa, uk pä toqet uñjañäni:
Diosajj kuntï arsuwayki uk phoqhañatakejj chʼamaniwa. Bibliajj Jehová Diosat parlasakiw ‘Taqe chʼamani’ Dios sasin qhanañchi, kuna laykutejj uka chʼamapajj janiw tukuskaspati (Apocalipsis 15:3, Machaka Testamento). Ukhamajj aka Oraq sumaptayaw sasin arski ukjja phoqhaspawa, janiw uka toqet pächasksnati. Kunjamtï Bibliajj siskejja, ‘Diosatakejj janiw kunas chʼamäkiti’ (Mateo 19:26).
Diosajj kuntï arsuwayki uk phoqhañ munapuniwa. Sañäni, khitinakatï jiwatäpki ukanakarojja, Jehová Diosajj wal jaktayañ muni sasaw Bibliajj qhanañchi (Job 14:14, 15).
Ukat Diosan yoqap Jesusasti, usutanakaruw qolläna sasaw Bibliajj qhanañcharaki, ¿kunatsa ukham lurpachäna? Ukwa jupajj wal lurañ munäna (Marcos 1:40, 41). Kunjamsa Awkipajj tʼaqhesitanakar wal yanaptʼañ muni ukwa Jesusan luratanakapajj uñachtʼayäna (Juan 5:19).
Ukhamajj Jehová Diosampi ukat Jesusampejja, jutïrin wali kusisita jakasiñaswa munapjje (Salmo 72:12-14; 145:16; 2 Pedro 3:9).
LUPʼIÑATAKI
¿Kunjamsa Diosajj aka Oraq sumaptayani?
Aka jiskʼa tʼaqanakaw uk sum qhanañchi: MATEO 6:9, 10 ukat DANIEL 2:44.
Jukʼamp yatiñataki
DIOSAN APAYANIT SUMA YATIYÄWINAKA
¿Kunas Diosan amtapajj aka Oraqetakejja?
Kuna amtampis Diosajj Oraq luräna, kunapachas t’aqhesiñanakajj tukusjjpachani, kunjamsa Oraqejj mä paraisor tukuyatäni ukat khitinakas ukan jakasipjjani ukjja, Bibliaw sum qhanañchi.
DIOSAN APAYANIT SUMA YATIYÄWINAKA
¿Kunas Diosan Reinopajja?
¿Diosan Reinopanjj khitis apnaqani, ukat kunsa jutïrin lurani?


text:
1 JALJA
Kusisit jakasiñatakejj Diosan yanaptʼap thaqhapjjam
‘Khititejj qalltan lurkäna ukajj chacha warmi lurawayi.’ (Mateo 19:4)
Jehová * Diosaw nayrïr chacha warmirojj jaqechawayi. Jupaw warmir lurasajj Adanan ukar irpäna sasaw Bibliajj qhanañchi. Adanajj uka warmir uñjasajj wali kusisitaw akham säna: ‘Akapï jañchijat jañchinejja, ukhamarak chʼakhajat chʼakhanejja’ sasa (Génesis 2:22, 23). Jaqechatanakajj kusisit jakasipjjaspa ukwa Diosajj nayratpach munäna.
Kunapachatï jaqechasipjje ukhajja, “kusisitaw jakasiñäni” sasaw sapjje. Ukampis janiw ukhamapunïkiti, wal munasipki ukanakasa, awisajj jan waltʼäwinakanwa uñjasipjje (1 Corintios 7:28). Bibliat apstʼat mä qawqha ewjjtʼanakaw aka qellqatan utji, ukarjam sarnaqañatak chʼamachasïta ukhajja, kusisitaw familiamamp jakasïta (Salmo 19:8-11).
1 KUNTÏ DIOSAJJ JUMAT SUYKI UKARJAMAW PHOQAÑAMA
BIBLIAJJ KAMSISA: Chachaw familian pʼeqepajja (Efesios 5:23).
Jumatï warminïstajja, warmimar wali munasiñamp uñjañamwa Jehová Diosajj muni (1 Pedro 3:7). Diosajj chachar yanaptʼañapatakiw warmir lurawayi, ukatwa warmejj wali munasiñampi uñjatäñapa (Génesis 2:18). Kunatï jumatakejj askïki uk thaqhañat sipansa, warmimar wal munasitam laykojj kunatï jupatakejj askïki ukwa thaqhañama (Efesios 5:25-29).
Jumatï chachanïstajja, wali respetompiw chachamar uñjañama ukat familia sum pʼeqtʼañapatak yanaptʼañamarakiwa, ukwa Jehová Diosajj muni (1 Corintios 11:3; Efesios 5:33). Suma chuymampiw chachamar yanaptʼañama ukat kuntï amtki ukansa yanaptʼañamarakiwa (Colosenses 3:18). Ukhamtï lurätajja, chachamasa Jehová Diosasa wali askitwa uñjapjjätam (1 Pedro 3:1-6).
KUNSA LURASMA:
Chacha warmjam kusisit jakasiñatakejj kunamp lurañamas wakisispa, ukwa chachamaru, jan ukajj warmimar jisktʼasma. Ukat jupar sum istʼasajja, ukarjam lurañatakiw chʼamachasiñama
Paciencianïñamawa, jukʼat jukʼatwa kunas jupar kusisiyaspa uk yateqäta
2 KUNJAMSA JIKJJATASI UKWA AMUYTʼAÑAMA
BIBLIAJJ KAMSISA: Chachamasa, jan ukajj warmimasa kunjamsa jikjjatasi uk amuytʼañamajj wali wakiskiriwa (Filipenses 2:3, 4). Ukat juparojj sum uñjañamawa. Amtañäni, servirinakapajj ‘taqenimp sum apasipjjaspa’ ukwa Jehová Diosajj muni (2 Timoteo 2:24). Ukhamajj kuna arunakampis parläta uk sumwa amuytʼasiñama. Bibliajj akham siwa: “Utjapuniwa parlatanakapampi mayniru usuchjirejja, ukampis yatiñan jaqenakan arunakapasti mä qolljamawa” sasa (Proverbios 12:18). Jehová Diosan qollan ajayupaw suma arunakampi munasiñamp parlañatak yanaptʼätam (Gálatas 5:22, 23; Colosenses 4:6).
KUNSA LURASMA:
Chachamampi, jan ukajj warmimamp janïr parlkasajja, jan jankʼak colerasiñataki ukat sum amuytʼasa istʼañamatakiw Diosar oracionan mayisiñama
Kuna arunakampisa ukat kunjam chuymampis parläta uk sumwa amuytʼañama
3 MAYAKÏPJJAÑAMAWA
BIBLIAJJ KAMSISA: Jaqechasisajja, chacha warmejj ‘mayakëjjapjjewa’ (Mateo 19:5). Ukampis awisajj mayj mayjwa amuyapjjarakispa. Ukhamasti, amuyunsa ukat yaqha ukhamanakansa mayakïñatakiw jumanakajj yateqapjjañama (Filipenses 2:2). Yamas mä amtar puriñatakejj mayakïpjjañamawa. Bibliajj akham siwa: “Suma amtäwinakajja suma ewjja arunakampiwa waktʼayasi” sasa (Proverbios 20:18). Biblian utjki uka ewjjtʼanakaw mä amtar puriñatakejj yanaptʼapjjätam (Proverbios 8:32, 33).
KUNSA LURASMA:
Taqe kunatwa parltʼasipjjasma, ukampis kunjamas chuymaman jikjjatasta uk yatiyañamaw jukʼamp askïspa
Janïr kun lurañ amtkasaw chachamampi, jan ukajj warmimamp parltʼañama
^ tʼaqa 4 Kuna aruntï Bibliajj qellqaskäna ukanjja, Diosajj Jehová satawa.
Jukʼamp yatiñataki
YATIYAÑATAKI
Mä suma esposöñamatakejj ¿kunas yanaptʼiristam?
Familiam kusisitäñapatakejj janiw qollqe mayaki munaskiti.


text:
Junio 5-11
JEREMÍAS 51, 52
Canción 37, oración
Qalltañatak mä qhawqha arunaka (3 min. jan ukajj minusa)
BIBLIAN SUMA YATICHÄWINAKAPA
“Jehová Diosan arupajj phoqasipuniwa” (10 min.)
Jer 51:11, 28. Khitis Babilonia markar katuntani ukjja Diosajj qhanañchjjänwa (it-2-S pág. 356 párrs. 2, 3).
Jer 51:30. Babilonia markarojj jan nuwasisaw katuntasini sasaw Diosajj säna (it-2-S pág. 450 párr. 3).
Jer 51:37, 62. Tiempompejj Babilonian janiw khitis jakjjaniti sasaw Diosajj sarakïna (it-1-S pág. 273 párr. 1).
-
Suma yatichäwinak Bibliat thaqapjjañäni (8 min.)
Jer 51:25. ¿Kunatsa Babiloniarojj “tʼunjiri qollu” sasin Biblian uñtʼasi? (it-2-S pág. 423 párr. 2).
Jer 51:42. “Jachʼa qotasti Babiloniarojj qʼalwa chhaqtayi” siski uka arunakajj ¿kamsañsa muni? (it-2-S pág. 304 párr. 4).
Jichha semanan liytʼawayktan uka qellqatanakajja, ¿kunsa Jehová Diosat yatichistu?
Jichha semanan liytʼawayktan uka qellqatanakanjja, ¿kuna suma yatichäwinakas utjaraki?
-
Biblia liyiñataki (4 min. jan ukajj minusa): Jer 51:1-11.
SUM YATICHAÑATAK CHʼAMACHASIÑÄNI
Jichha phajjsi yatiyir sarañatak wakichtʼasiñäni (15 min.): Tantachasirinakajj arstʼanipjjarakispawa. Ukajj “Yatiyañatak yanaptʼanaka” siski ukarjamaw arstʼasiñapa. Kunjamsa jaqenakar yatiysna uka toqet parlir videonak uñtayasajja, suma yatichäwinakapwa qhanañchtʼäta. Internetan ENSEÑANZAS BÍBLICAS > AYUDA PARA LAS FAMILIAS siski uka cheqan utjki uka yatichäwinakat jaqenakar yatichapjjañapatakiw tantachasirinakar chʼamañchtʼäta.
CRISTIANJAM JAKAÑATAKI
“¿Jehová Diosan arsutanakapar confiytati?” (15 min.): Tantachasirinakan arstʼanipjjañapatakiw jisktʼäta. Biblian profecianakapat parltʼapjjañapatakiw jilat kullakanakar chʼamañchtʼäta, ukhamat Diosar jukʼamp confiyañataki maynit maynikam chʼamañchtʼasiñataki (Ro 1:11, 12).
Congregacionan Bibliat yatjjatañataki (30 min.): kr 13 yatichäwi, párrs. 24-32.
Tantachäwit amtañataki ukat kunanakas jutïr semanajj yatjjatasini ukanak amtayañataki (3 min.)
Canción 49, oración


text:
BIBLIAT YATJJATASAW NAYRA JAKÄWINAKAPJJA JAYTAWAYAPJJE
Béisbol anatañakiw nayatak nayrankäna
NASÏWIP MARA: 1928
MARKA: COSTA RICA
NAYRA JAKÄWIPA: DEPORTEMPI LOTERIAMPIKIW JUPATAKEJJ NAYRANKÄNA
NAYRA JAKÄWIJA
Puerto Limón (Costa Rica) sat markana ukat uka jakʼanakanwa jilsuwayta. Awk taykajajj kimsaqallqo wawanïpjjänwa, nayajj niya qhepïr wawätwa. Kimsaqallqo maranïkayäta ukhaw awkijajj jiwawayjje, ukhamajj taykajakiw nanakar uywawayapjjetu.
Jiskʼatpachaw béisbol deporte anatañ walpun munayäta, ukaw nayatakejj nayrankäna. Qʼajjo waynäjjasajj mä equiporuw anatañatak mantayäta. 20 maranïkayäta ukhajja, suma anatirinak thaqeri mä jaqew Nicaragua markankiri wali uñtʼat mä equipon anatañatak invittʼitäna. Ukampis mamitajan wali usutätapat janiw Nicaragua markar sarjjayätti. Tiempompejja, suma anatirinak thaqeri yaqha jaqerakiw Costa Rica markajankiri equipon anatañatak invittʼitäna, jiskʼa equiponakan anatapkäna ukanakaw uka equiponkapjjäna. Iyaw sasaw uka jaqer sista. 1949 marata 1952 marakamaw uka equipon anatayäta, Cuba, México, Nicaragua uka markanakaruw anatir sarapjjayäta. Nayajj wali suma anatiriyätwa. 17 partidonakanjja jan pantjasisaw anatawayta. Kunjamsa jaqenakajj nayan sutij wal arnaqapjjäna uk istʼañajj wali sumapunïnwa.
Ukampis jukʼat jukʼatwa qʼañu juchanakan sarnaqañ qalltjjayäta. Mä tawaqompis uñtʼasiskchiyätjja, yaqha warminakampiw sarnaqarakiyäta. Alcoholsa wal umayäta. Mä urojj walpun machantasta, qhepärmant sartjjasajj janiw utajar kunjam puritajsa amtaskti. Dominó sat anatañansa qollqet apostasaw anatirïta, lotería billetenaksa wal alarakiyäta.
Uka tiemponwa mamajajj Jehová Diosan Testigopjam bautisasïna. Jupajj Biblian yatichäwinakapar iyawsañajatakis chʼamachaskchïnjja, inamayakïnwa. Nayatakejj béisbol deporte anatañakiw nayrankäna. Uka deporte sum yatsuñ laykojja, manqʼañ horasas janiw manqʼat awtjirïkituti. Béisbol anatañakiw chuymajankaskäna.
Nayajj 29 maranïkayäta ukhajja, mä partidon pelot katthapiñ munasaw wal usuchjasiwayta. Waliptkchiyätsa, janiw mä equipon anatirjamäjjayätti. Ukhaman uñjaskasas utaj jakʼanwa béisbol anatiri mä equipor yanaptʼaskakiyäta.
KUNJAMSA BIBLIAJJ YANAPTʼAWAYITU
Khä 1957 maranjja, Testigonakan mä jachʼa tantachäwiparuw sarawayta, ukajj kawkjantï nayajj anatkayäta uka pachpa estadionanwa apasïna. Ukanjja, jilat kullakanakajj wali respetompiw uñjasipjjäna, janipuniw ukham respetasir jaqenakar béisbol partidonakan uñjirïkti. Uk uñjañaw Testigonakamp Bibliat yatjjatañatakisa tantachäwinakapar sarañatakis chʼamañchtʼawayitu.
Kuntï Bibliat yateqkayäta ukajj chuymajarupuniw purtʼitäna. Sañäni, qhepa urunakanjja, aka oraqpachanwa discipulonakajajj Diosan Reinopat yatiyapjjani sasaw Jesusajj säna (Mateo 24:14). Cheqpach cristianonakasa, jan qollq mayisakiw Diosan arunakap yatiyapjjañapäna. Jesusajj akham sänwa: “Inakiw katoqapjjtajja, inakiraki churapjjam” sasa (Mateo 10:8).
Bibliat yatjjatkasajja, kunjamsa Testigonakajj Biblian yatichäwinakaparjam sarnaqapjjäna ukwa uñjayäta. Jupanakajj Diosan arunakap oraqpachan yatiyañatakiw wal chʼamachasipjjäna, ukajj wali muspharkañänwa. Jesusajj maynit maynikam yanaptʼasiñ arkirinakapar yatichkäna ukarjamaw jupanakajj sarnaqapjjarakïna. Ukatwa Jesusan arunakapar istʼasajj Jehová Diosan Testigopjam bautisasiñ amtayäta. Jupajj akham sänwa: “Jutam, nayar arkita” sasa (Marcos 10:21).
Ukampis janiw taqe kunas facilapunïkänti. Walja maranakaw “suerte churir numerojar” wal confiyayäta, ukatwa sapa semanajj lotería billetenaksa alayäta. ‘Suerte churir diosar’ yupaychirinakasa jupanakatakiki taqe kuns munirinakasa, janiw Dios nayraqatan askit uñjatäpkiti sasaw Biblian yateqayäta (Isaías 65:11, NM; Colosenses 3:5). Ukatwa ukanak jaytañ amtayäta. Lotería billetenak alañ jaytjjayäta uka qhepa domingojja, nayar “suerte churir numerojapuniw” premiat mistüna. Uk yatisajja, nayar uñtʼir jaqenakajj kunatsa aka semanajj jan anatawayta sasaw wal larusipjjetäna. Ukat wasitat anatañajatakiw wal jariyapjjetäna, ukampis janiw jupanakar istʼkayätti. Janirakiw mayampsa qollqet apostas anatawaykti.
Jehová Diosan Testigonakapan mä jachʼa tantachäwipan bautisaskayäta uka uruw wasitat yantʼat uñjasta (Efesios 4:24). Hotelar purisajja, nayra uñtʼatajaw cuartoj punkun suyaskitütu. Jupajj “Sammy, mä rat kʼuchirtʼaskañäni” sasaw sitäna. Ukspachaw “¡janiwa!” sasin sista. Jichhajj Biblian yatichäwinakaparjamaw sarnaqjjta sasaw wasitat sayäta (1 Corintios 6:18). “¡Kunjama!” sasaw jupajj sitäna. Kuntï Bibliajj maynimp ikintasiñat yatichki ukarojj janiw yäqkänti, jupamp wasitampi mistuñajatakis walpun arjjayitäna. Nayajj jupar jan istʼasaw cuartojar mantas punk llawkatasiyäta. 1958 maran Testigor tukuwayta ukhat jichhakamajja, janipuniw wasitat jan walinak lurawaykti, ukaw walpun kusisiyitu.
WALJA BENDICIONANAKWA KATOQAWAYTA
Biblian yatichäwinakaparjama sarnaqatajat kuna bendicionanaksa katoqawayta, ukanak taqpach qellqtʼañ munirista ukhajj mä libros pisïspawa. Jichhajj cheqpach amigonakaw utjitu, jakäwijas janiw inamayäkiti, kusisit jakasirakta.
Jichhakamas béisbol deporte anataskaktwa, ukampis ukajj janiw nayatakejj nayrankjjeti. Béisbol anatasajj qollqeni wali uñtʼata ukhamäyätwa, ukampis ukajj janiw wiñayatakïkiti. Jehová Diosampi jilat kullakanakamp sum apasiñaw wiñayatakejja. Bibliajj akham siwa: “Akapachasa munañanakapasa tukusiskiwa, ukampis khititejj Diosan munañap lurki ukajja wiñayatakiw jakani” sasa (1 Juan 2:17). Jichhajj Jehová Diosar serviña ukat markapankañaw nayatakejj nayranki. Janiw kunas ukat sipan jukʼamp sumajj utjkaspati.
Jukʼamp yatiñataki
DIOSAN APAYANIT SUMA YATIYÄWINAKA
¿Kunjamsa Diosan Leyinakapajj yanaptʼistu?
Kunatsa Diosan yanapap muntanjja, ukat Jesusajj kuna pä Leyinakats qhanañchäna uk yatjjatam.


text:
WAWANAKAR YATICHAÑATAKI
Diosaruw chuym ustʼaysna. ¿Kunsa kusisiyañatakejj lursna?
¿Wal usupan mä kutis jachirïtati?... * Jïsa, taqeniw mä kutis ukhaman uñjastänjja. Ukampis awisajj janiw kayus ni amparas uskistaspati. Amuytʼañataki, inas jiwasat maynejj kʼarinak parlchispa, ukat ukaw wal usuyistaspa, ¿janich ukhamäki?... Diosajj ukhamarakiw Jupat kʼarinak parlapki ukhajja chuym usuyasi. Jichhajj uka toqeta, ukat Jupar kusisiyañatakejj kunsa lursna ukatanakat parltʼañäni.
Yaqhep jaqenakajj Diosaruw wal munasta sasins sapkchïnjja, Diosan ‘chuymap usuyasipkakïnwa’ jan ukajj llakisiyasipkakïnwa. ¡Ukham Diosar ‘llakisiyañastï’! Ukampis ¿kunjamatarak Diosan chuymap usuyapjjaspasti? Jan istʼasirïtasat kunjamsa Diosan chuymap ustʼaysna uka toqet jichhajj yatjjatañäni.
Nayrïr chacha warmejj Jehová Diosarojj walpun llakisiyapjjäna. Diosajj mä suma oraqeruw usküna ukajj ‘Edén jardín’ satänwa. ¿Uka pani chacha warmejj kamsatapjjänsa?... Adán ukat Eva satäpjjänwa. ¿Kunsa jupanakajj lurapjjpachäna?
Éden jardinar uchasinsti Adanamp Evampirojj “sum uñjapjjäta” sasinwa Diosajj säna. Ukat walja wawanakanïpjjatawa ukat wiñayaw ukan jakapjjarakïta sasaw säna. Ukampis janïr wawanïkasin mä jan waliw utjäna. ¿Kunäpachänsa?... Mä angelaw Evar parljjayäna Diosar jan istʼañapataki. Ukjjarusti Adanajj ukhamarakiw jan istʼjjänti. Kunas paspachäna uk uñjañäni.
Mä angelaw Evar parljjayäna, ukampis mä kataris jan ukajj asirus jupar parljjaykaspa ukham jupar amuyayäna. Kuntï istʼkäna ukajj jupatakejj khusänwa, kunattejj “Diosjamäpjjasmawa” sasinwa säna. Ukat kuntï katarejj siskäna ukwa Evajj luräna. ¿Kuns lurpachäna?...
Kawkïr qoqan achupattï Adanarojj janiw manqʼätati sasin Jehová Diosajj siskän ukwa manqʼantäna. Akham sasinwa Adanarojj janïr Evajj utjkän ukhajj säna: “Aka huerton taqe qoqanakat manqʼasïta, ukampisa aski ukhamarak ñanqha yatiñ qoqatjja janiw manqʼätati. Uka qoqan achunakapjja jan manqʼamti, manqʼäta ukapachasti cheqpachan jiwäta” sasa.
Evajj uk sum yatiskäna, ukampis uka qoqan achupajj “manqʼañatakisa ukhamaraki yatiñanïñatakisa sumätapwa uñkatäna ukhamasti mä achu apaqasinsti manqʼantänwa” ukjjarusti chachapar kunaw churäna, “jupasti manqʼantarakïnwa”. ¿Kunats uk lurpacha sasmasa?... Kunattejj Jehová Diosar munasiñat sipansa, Adanajj Evaruw jukʼamp munasïna, ukatwa juparojj istʼäna. Ukampis jaqer istʼaskañat sipansa, wali wakiskiriw Jehová Diosar istʼañasajja ¿janich ukhamäki?
¿Evar parljjaykän uka katarit amtasktati? Kataris parljjaykaspa ¿ukhamanjjaya? Kunjamtï jaqenakajj mä tʼejjetar munañaparjam apnaqkejja, ukar uñatasitwa Supayajj munañapar katarir apnaqäna ¿katarejj arskän uka arojj khitinkpachänsa?... “Uka dragonapï nayrapacha uka jachʼa katarïnjja, ukasti Supaya Satanás satarakiwa”.
¿Kunjamatsa Jehová Diosar kusisiyasma?... Jupar istʼasa. Supayajj taqe jaqenakaw nayar istʼapjjetaspa sasaw amuyi. Ukatpï Jehová Diosajj akham ewjjtʼistojja: “Munat wawajjay, yatiñanïmaya, nayarojj kusisiyitätawa; ukhamatwa arsusëjja nayar toqer jaqenakarusa” sasa. “Nayar toqer jaqenakarusa” sasinjja, Jehová Diosat phiskasir Supayatwa parlaski. Jupajj taqe aka oraqpachankir jaqenakaruw Diosat jitheqtayañ muni. Ukhamajj Jehová Diosar istʼam ukat yupaycharakim ukhamat Jupar kusisiyañataki. ¿Uk lurañatakejj chʼamachasïtati?...
Bibliat liytʼañataki
Salmo 78:40, 41
Génesis 1:26-28; 2:15-17; 3:1-6
Apocalipsis 12:9; Proverbios 27:11
^ tʼaqa 3 Mä wawatakitï aka yatichäw liytʼaskstajja, kimsa puntonak uñjasajj wawamaruw arstʼañapatak jisktʼäta.


text:
Biblia toqet jisktʼanaka
¿Oraqpach apnaqer mä gobiernojj utjaspati?
Utjaspa ukajj taqe jaqenakatakejj wali askïspawa. Jichhürunakanjja, walja jaqenakaw pobrëpjjatap laykojj tʼaqhesipjje, ukampis mä jukʼanejja walja qollqenïpjjarakiwa. Oraqpachar apnaqer mä gobiernojj kuntï taqe jaqenakajj munapki ukanak yatispa ukat yanaptʼarakispajja, walipunïspawa. ¿Jaqenakajj ukham mä suma gobierno uttʼayapjjaspati? (Jeremías 10:23 liytʼäta.)
Nayra tiempotpachwa gobiernonakajj jaqenakar jan walinak lurapjje, jukʼampis pobrenakaruw ukham lurapjje. Yaqhep gobiernonakajj jan sinttʼasirïpjjewa (Eclesiastés 4:1; 8:9). Ukampis Taqe Chʼamani Diosajja, ‘taqe gobiernonak lantejj mä sapa gobiernokiw utj-jjani’ sasaw arsuwayi. Ukat mayniruw uttʼayawayi, jupaw jaqenakarojj yanaptʼani. (Isaías 11:4 ukat Daniel 2:44 liytʼäta.)
¿Diosan Reinopajj kunanaksa lurani?
Jehová Diosajj uka Reinon apnaqañapatakejj Jesucristo Yoqaparuw ajlliwayi. Jupakiw sum apnaqaspa (Lucas 1:31-33). Aka Oraqenkkäna ukhajja, taqe jaqenakatwa llakisïna. Jichhajj Reyejjasajja, taqe kasta markankir jaqenakaruw mayachthapini ukat tʼaqhesiñanaksa tukjarakiniwa. (Salmo 72:8, 12-14 liytʼäta.)
¿Taqenit Jesusar Reyiparjam uñjapjjani? Janiwa. Ukampis Jehová Diosajj paciencianiwa (2 Pedro 3:9). Ukatwa Jesusar Reyiparjam uñjapjjañapatak jaqenakar tiempo churaski. Niyaw jan wali lurir jaqenakar Jesusajj tukj-jjani, ukat aka Oraqpacharuw sumankañ apanini, janirakiw ajjsarañas utj-jjaniti. (Miqueas 4:3, 4 liytʼäta.)


text:
42 sarnaqäwi: Mä asnow parli
ASNOW parlatayna siri ¿ist’irïtati? ‘Janiw animalanakax parlapkiti’ sasmawa. Ukampis mä qachu asnow parlatayna siw Biblianxa. Kunatsa parlpachäna uk yatxatañäni.
Israelitanakax Canaán uraqir mantañatakix niyaw wakichatäxapxäna. Ukat Moab markan Balac sat apnaqiripaw israelitanakar axsaräna. Ukat Balaam sat ch’ikhi jaqiruw jawsayäna, israelitanakar ñanqhachañapataki. Walja qullqi churäma sasaw säna, ukatwa Balaamax Balacan ukar saräna.
Jehová Diosax janiw markapar Balaaman ñanqhachañapxa munkänti. Ukatwa, espadasa ayt’asita mä angelar khitäna, chika thakin sayt’añapataki, Balaamar jark’t’añapataki. Balaamax janiw angelar uñjkänti, asnopakiw uñjänxa. Asnox janiw angelar jak’achasiñ munkänti, ukatwa thakir ikitattäna. Balaamax wal colerasïna, ukatwa asnoparux lawamp jawq’jäna.
Ukatxa, Jehová Diosaw qachu asnopas Balaamar parlkaspa ukham ist’ayäna. ‘¿Kunatsa jawq’ista, kunsa nayax kamachsma?’ sasaw asnox jiskt’äna.
‘Sonsjamaw sarnaqayista, cuchillonïristxa añchhitpachaw jiwayirisma’ sasaw Balaamax säna.
‘¿Nayrax ukham lurirïsmati?’ sasaw asnox sarakïna.
‘Janiwa,’ sasaw Balaamax säna.
Ukat Jehová Diosax Balaamaruw nayraqatapankaskir angelar uñjayäna. Angelax akham sänwa: ‘¿Kunatsa qachu asnomar jawq’jta? Nayaw thak jist’antiri jutta, janiw Israel markar ñanqhachir sarañamäkiti. Asnomatï makataskakitasapänxa, nayax jiwayirisamänwa, ukampis janiw asnomarux kunas paskasapänti’ sasa.
Balaamax sänwa: ‘Juchajawa. Janiw yatkayätti aka chika thakinkatamxa’ sasa. Angelax janiw jark’xasxänti, Balaamax Balacan ukar saraskakïnwa. Purisax Israel markar ñanqhachañ yant’askakïnwa, ukampis Jehová Diosaw kimsa kut Israel markar bendiciyäna.
Números 21:21-35; 22:1-40; 23:1-30; 24:1-25.
Jiskt’äwinaka
- ¿Khitis Balacaxa, ukat kunatsa Balaamar jawsayi?
- ¿Kunatsa chika thakin Balaaman qachu asnopaxa ikitattäna?
- ¿Balaamax asnor kamsirsa ist’äna?
- ¿Kamsisa Balaamaruxa mä angelaxa?
- ¿Kunas kamachi kunapachatï Balaamax Israel markaru ñanqhachañ munkäna ukhaxa?
Yaqha jiskt’äwinakampi
- Liyt’añamawa Números 21:21-35.
¿Kunatsa Israel markax Sehón sat amorreonakan apnaqiriparu, ukat Og sat Basán markan apnaqiripar atipjäna? (Núm. 21:21, 23, 33, 34.)
- Liyt’añamawa Números 22:1-40.
¿Kunatsa Balaamaxa Israelaru ñanqhachañ munänxa, ukat kunsa yatiqassna? (Núm. 22:16, 17; Pro. 6:16, 18; 2 Ped. 2:15; Jud. 11.)
- Liyt’añamawa Números 23:1-30.
Balaamaxa Diosan yupaychiripäkaspasa ukhamwa parläna ukampisa, ¿kunjamsa luräwinakapaxa jan ukhamätap uñacht’ayänxa? (Núm. 23:3, 11-14; 1 Sam. 15:22.)
- Liyt’añamawa Números 24:1-25.
Jehová Diosan amtapax phuqasiniwa, ¿kunjamsa aka sarnaqäwinakaxa uka tuqir ch’amañchistu? (Núm. 24:10; Isa. 54:17.)


text:
YATIYAÑATAKI (CONGREGACIONAN YATJJATAÑATAKI) Septiembre 2017
Aka revistajja, 2017 maran 23 de octubre urut 26 de noviembre urukamaw congregacionan yatjjatasiskani.
Munañasampejj jan apnaqayasiñäniti
Biblian parlki uka sarnaqäwinakajj ¿kunjamsa munañasampi jan apnaqayasiñatakejj yanaptʼistu? ¿Kunatsa cristianonakajj munañasampi jan apnaqayasiñatak chʼamachasiskakiñasa?
Jehová Diosjam sinttʼasirïñasawa
Mä kutejja, Jehová Diosajj Moisesaruw sutip yatiyäna, kunjam Diosasa uksa sarakïnwa. Ukampis kunja sinttʼasirisa ukwa nayraqat qhanañchäna. ¿Sinttʼasirïñajj kamsañsa muni? ¿Kunatsa ukanakat yatjjatañasa?
SARNAQÄWI
Diosar taqe chuyma servir jilatanakampi trabajiñajj mä suma bendicionawa
David Sinclair jilatatakejja, Diosar taqe chuyma serviri jilat kullakanakampi chika Brooklynankir Betelan 61 maranak trabajañajj wali kusiskañänwa.
Jehová Diosan arunakapajj wiñayatakiwa
Walja maranakas pasawaykchejja, arunak mayjtʼipansa, mayn mayni markanak apnaqapjjepansa, traducitäñap jarkʼapjjepansa, Bibliajj taqe libronakat sipansa jukʼamp lakirasiskakiwa.
Diosan Arupajj wali chʼamaniwa
Diosan Arupat yatjjatasajj waljaniw jan wali lurañanak apanukupjje. ¿Kunsa Bibliampi yanaptʼayasiñatakejj lursna?
‘¡Chʼamañchasim, lurañaru uskusirakim!’
¿Kunatsa jan ajjsarirïñasajj wakisi? ¿Kunas jan ajjsarirïñatakejj yanaptʼistani?


text:
45 sarnaqäwi: Jordán jawir makatasipki
¡UÑTMA! ¡Israelitanakax Jordán jawir makatasipki! Ukampis ¿umasti? Ukha nayrakiw aka jawiranxa umax phuq saraskäna, ukhamarak ukapachax jallux wal purintirïna. ¡Janirakis umax utjkitixä! ¡Wila Lamar Qut makatapkäna ukhamarakis waña uraqnam makatasipkixä! ¿Kawkinkis umaxa? Yatxatañäni.
Jordán jawira makatañ horas purinxäna ukhaxa, Jehová Diosax akham sasaw Josué tatampi israelitanakar sayäna: ‘Diosampi arust’äwir mantat arkas kallt’atawa sacerdotenakax jiwasanak nayra sarani. Ukat kunapachatï Jordán jawirar takt’apkani ukhaxa, umax wañt’aniwa’ sasa.
Ukhamasti arkas apt’ataw sacerdotenakax jaqinak nayra sarapxäna. Ukat kunapachatï jawirar puripkäna ukhaxa, sacerdotenakax umaruw mantapxäna. Jawir umax waljapuniw saraskäna. ¡Ukampis um takt’apkäna ukhaxa, umax wañt’xänwa! ¡Mä milagrünwa! Jalaniskir um Jehová Diosaw alayat sayt’ayäna. ¡Jawirax wañäxänwa!
Arka apt’at sacerdotenakaxa jawir taypiruw sayt’apxäna. ¿Akan uñjtati? ¡Taypinkasipkän ukäñkamasti waña uraqnamwa israelitanakax Jordán jawirxa makatapxäna!
Taqini makatxapxäna ukhaxa, Jehová Diosax Josué tatampiw 12 ch’aman israelitanakaruxa akham sayäna: ‘Sacerdotenakax sayasipki ukjat 12 qalanaka aptanipxam kawkjarutï jichha arumax samarapkañäni ukjar uchañataki. ¿Kunatak uchatasa aka qalanakaxa? sasa wawanakasax jiskt’apxistani ukhaxa, wawanakamar akham sapxätawa: Kunapachatix Diosampi arust’awir mantat arkapax Jordán jawirankkäna ukhaxa umax wañt’änwa sasa. ¡Aka qalanakax Diosan milagropwa amtayani!’ sasa. Josué tatasti 12 jisk’a qalanakampwa sacerdotenakax sayasipkäna ukawjat irtawayarakïna.
Ukatxa arka apt’at sacerdotenakaruw Josué tatax akham säna: ‘Jordán jawirat mistxañäni’ sasa. Mistxapxäna ukhaxa, wasitampiw umax jalxarakïna.
Josué 3:1-17; 4:1-18.
Jiskt’äwinaka
- ¿Kunsa Jehová Diosaxa israelitanakar Jordán jawira irpkatañatakix luräna?
- ¿Kamachapxañapäns israelitanakax jawir makatañatakixa?
- ¿Kunatsa Jehová Diosaxa tunka payani jach’a qalanak jawirat apapxam sänxa Josué tataruxa?
- ¿Sacerdotenakax jawirat mistxapxän ukhax kunas kamachänxa?
Yaqha jiskt’äwinakampi
- Liyt’añamawa Josué 3:1-17.
Kunjamtï aka sarnaqäwixa uñacht’aykixa, ¿kun lurañasasa Jehová Diosampi yanapt’ayasiñatakisa bendicionanaka katuqañatakisa? (Jos. 3:13, 15; Pro. 3:5; Sant. 2:22, 26.)
¿Israelitanakaxa Canaán uraqiru mantañatakïskän ukhax Jordán jawirax kunjamäskänsa, ukat kunjamsa Jehová Diosan sutipa ukax jach’añchäna? (Jos. 3:15; 4:18; Sal. 66:5-7.)
- Liyt’añamawa Josué 4:1-18.
¿Jordán jawirat kunatakisa tunka payani qalanakaxa Guilgal sata chiqaru uchapxäna? (Jos. 4:4-7.)


text:
7 YATICHÄWI
Jiwatanakajj jaktanipjjaniwa
1-3. 1) ¿Kunatsa carcelan llawintatäksnas ukhamätanjja? 2) ¿Kunjamsa Jehová Diosajj ukat salvistani?
INA chʼusatsa carcelaru wiñayataki llawintapkistaspa ukham amuytʼañäni. Uka carcelatjja janiw kunjamatsa mistuñ puedksnati, ukan jiwañakwa suyjjsna. Ukampis mä yanapirin utjatap yatisajj ¿kunjamas jikjjatassna? Wal kusissna. Yamas uka yanapiritejj nayaw carcelat mistuñatak yanaptʼäma sistaspa ukhajja, jukʼampiw kusissna.
2 Taqe jaqenakajj carcelankksnas ukhamätanwa, taqeniw jiwañar katuyatätanjja. Janiw jiwas pachpajj kunjamatsa jiwañat salvasksnati. Ukampis Jehová Diosajj jiwañat salvañatakejj wali chʼamaniwa. Jupajj akham sistuwa: “Jiwañasa, mä arunjja qhepïri enemigosa janiw utj-jjaniti” sasa (1 Corintios 15:26).
3 Jiwañajj jan utj-jjani ukhajj wali kusisitaw jakasjjañäni. Jehová Diosajj janiw jiwañak chhaqtaykaniti, jiwatanakarus jaktayarakiniwa. Kunjamsa ukajj jumar yanaptʼätam uk amuytʼam. Diosajj akham sistuwa: ‘Jiwatanakajj jaktapjjaniwa’ sasa (Isaías 26:19). Biblianjja ukaruw jiwatat jaktaña sasin uñtʼasi.
MAYNEJJ JIWJJE UKHAJJ WAL LLAKISTANJJA
4. 1) Familiasat maynejj jiwi jan ukajj mä amigosajj jiwi ukhajja, ¿khitis chuymachtʼistaspa? 2) ¿Khitinakas Jesusan munat amigopäpjjäna?
4 Familiasat maynejj jiwi jan ukajj mä amigosas jiwi ukhajja wal llakistanjja, wal tʼaqesiraktanjja. Janis khiti chuymachiris utjkaspa ukham amuyastanjja. Janiw jiwir familiasarojj kunjamatsa jaktayksnati. Ukampis Bibliaw wal chuymachistu (2 Corintios 1:3, 4 liytʼañataki). Jehová Diosasa Jesusasa jiwir familiaranakasan jaktaniñap wal munapjje, ukwa Jesusajj Lazaror jaktaykäna ukajj uñachtʼayistu. Jesusajj aka oraqenkaskäna ukhajja, Lazarorusa, Martarusa, Mariarusa visitir sarapunirïnwa. Jupanakajj Jesusan amigopäpjjänwa. Biblianjja siwa: “Martasa, Mariasa, Lazarosa Jesusan wali munatäpjjänwa” sasa. Ukampis Lazarow jiwjjäna (Juan 11:3-5).
5, 6. 1) ¿Kunsa Jesusajj Lazaron amigonakaparu familianakaparu llakit uñjasajj luräna? 2) Maynejj jiwki ukhajj Jesusajj wal llakisi, ¿kunjamsa uk yatiñajj chuymachistu?
5 Jesusajj Martampiru Mariampir chuymachiriw saräna. Martajj Jesusan jutaskatap yatisajj jankʼakiw jupamp jikisirejj markat mistüna. Jesusar uñjasajj kusisïnwa, akham sarakïnwa: “Tata, jumatï akankasamänjja, janiw jilajajj jiwkaspänti” sasa. Janis Jesusajj Lázaro laykojj kuns lurirjamäjjaspa ukham Martajj amuyäna. Qhepatsti Jesusajj Martan María kullakaparuw jachaskir uñjäna. Jupanakan wali llakitäpjjatap uñjasajja, chuym chʼalljjtayasisaw jachäna (Juan 11:21, 33, 35). Familiasat maynejj jiwi ukhajja, wal llakistanjja, Jesusajj ukhamarakiw llakisïna.
6 Maynejj jiwki ukhajj jiwasjamarakiw Jesusajj wal llakisi, uk yatiñajj wal chuymachtʼistu. Jupajj Awkipjam chuymanirakiwa (Juan 14:9). Jehová Diosajj wali chʼamaniwa, jupakiw jiwañarojj jan mayampitaki chhaqtayaspa, cheqansa niyaw chhaqtayjjani.
“¡LÁZARO, MISTUNIM!”
7, 8. 1) ¿Kunatsa Martajj sepulturat qal ateqayañ jan munkpachäna? 2) ¿Kunsa Jesusajj luräna?
7 Jesusajj sepulturaruw saräna, uka sepulturajj mä qalampi atkatatänwa. Ukar purisajj Jesusajj akham sänwa: “Uka qal ateqapjjam” sasa. Martajj janiw uk lurapjjañap munkänti. Lazaron jiwatapat niya pusi uruw pasjjäna (Juan 11:39). Kunsa Jesusajj Lazaror yanaptʼañatakejj lurani ukjja janiw Martajj yatkänti.
8 Jesusajj Lazaror akham sänwa: “¡Lázaro, mistunim!” sasa. “Ukatsti jiwatäkäna uka jaqejj mistunïnwa, kayunakas amparanakas telanakamp chʼoqantata”, uk uñjasajj Martampi Mariampejj wal musparapjjäna (Juan 11:43, 44). ¡Lazarojj mayampiw jakjjäna! Familiapampisa amigonakapampisa jikisjjarakïnwa. Jupanakasti wal qhomantapjjäna, jupampiw parlapjjarakïna. ¡Wali musparkañapunïnwa! Jesusajj Lazaroruw jaktayäna.
“IMILL WAWA, NAYAJJ SARTAM SISSMAWA”
9, 10. 1) ¿Khitis jiwatanakar jaktayañapatakejj Jesusar chʼam churäna? 2) Jaktayatäpkäna uka jaqenakat yatjjatañajja, ¿kunatakis yanaptʼistu?
9 ¿Jesusajj chʼamapampiti jaqenakar jaktaypachäna? Janiwa. Lazaror janïr jaktaykasajja, Jesusajj Jehová Diosaruw oración mayisïna. Ukhamajj Lazaror jaktayañapatakejj Jehová Diosaw chʼam churäna (Juan 11:41, 42 liytʼañataki). Ukampis janiw Lazarokejj jaktayatäkänti. * Biblianjja wali usuntata 12 marani mä imill wawatwa parlaraki. Awkipajj Jairo satänwa, jupajj imill wawapat walpun llakisïna, ukatwa wawapar qollañapatakejj Jesusar ruwtʼasiri saräna, jupasti uka sapa wawanikïnwa. Jesusampi parlaskäna ukäñkamajja, mä qhawqha chachanakaw puripjjäna, akham sasa: “¡Wawamajj jiwjjewa! Jan jukʼamp Yatichirir arjjayjjamti” sasa. Uk istʼasasti, Jesusajj Jairorojj akham sänwa: “Jan llakisimti, Diosar confiyam, uka imill wawajj salvatäniwa” sasa. Jesusajj Jairompiw utapar sarapjjäna. Utapar jakʼachasïna ukhajja, Jesusajj jaqenakaruw jachaskir uñjäna, warariskir istʼarakïna, ukatwa jupanakar akham säna: “Jan jachapjjamti, uka wawajj janiw jiwatäkiti, jan ukasti ikiskiwa” sasa. Uka arunakampejj kamsañsa Jesusajj munaskäna uk janiw imill wawan awkipasa taykapasa amuyapkänti. Jesusajj anqar mistupjjañapatakiw taqenir mayïna, awkipamp taykapampikiw imill wawan ukar mantapjjäna. Jesusajj jiskʼa imill wawan amparap munasiñampi kattʼasajj akham sänwa: “Imill wawa, nayajj sartam sissmawa” sasa. Wawapar sartiri, sarnaqeri uñjasajj walpun awk taykapajj kusisipjjpachäna. Ukhamwa Jesusajj mä jiskʼa imill wawar jaktayäna (Marcos 5:22-24, 35-42; Lucas 8:49-56). Kunjamsa Jehová Diosajj Jesús taypejj wawapar jaktayäna ukjja janipuniw uka awk taykajj armapkpachänti.
10 Jesusajj jaktaykäna uka jaqenakajj qhepat jiwjjapjjchïnsa, jupanakat yatjjatañajja jiwatanakan jaktanipjjañap suytʼañatakiw yanaptʼistu. Jehová Diosajj jiwatanakar wal jaktayañ muni, uka amtap phoqapuniniwa.
JIWATANAKAR JAKTAYASKÄNA UKANAKAT ¿KUNSA YATEQSNA?
11. ¿Kunsa Eclesiastés 9:5 qellqatajj Lazarot yatichistu?
11 Biblianjja “jiwatanakajj janiw kunsa yatipkiti” sasaw qhan yatichistu. Lazarompejj ukaw pasäna (Eclesiastés 9:5). Kunjamtï Jesusajj siskänjja, Lazarojj jiwañanwa iktʼaskäna (Juan 11:11). Sepulturankkäna ukhajja, janiw kunsa yatjjänti.
12. ¿Kunjamatsa Lazaron cheqapuni jaktatap yattanjja?
12 Jesusajj kunjamsa Lazaror jaktayäna ukjja walja jaqenakaw uñjapjjäna. Jesusan enemigonakapas uka milagrot yatipjjarakïnwa. Lazarojj wasitatwa jakjjäna, ukaw cheqapuni jiwatat jaktatap uñachtʼayäna (Juan 11:47). Qhepatjja, walja jaqenakaw Lazaror visitirejj sarapjjarakïna. Jupan jaktatap uñjasajja, Jesusan arkiriparuw tukupjjäna, Diosan khitanitätap layku. Jesusan uñisirinakapajj uk yatisajj wal colerasipjjäna, ukatwa Jesusampiru Lazarompirojj jiwayañ amtapjjäna (Juan 11:53; 12:9-11).
13. ¿Kunatsa Jehová Diosajj jiwatanakar jaktayaniwa sistanjja?
13 Jesusajj “taqe khitinakatï sepulturankapki ukanakajj” jaktapjjaniwa sasaw säna (Juan 5:28). Ukhamasti Jehová Diosajj taqe khitinakarutï amtki ukanakarojj jaktayaniwa. Diosajj mä jaqer jaktayañatakejja, uka jaqejj kunjamänsa uk taqpach amtañapaw wakisi. Diosajj taqe kunwa amtaspa, uk amuytʼañatakejj warawaranakat parltʼañäni. Alajjpachanjja walja millón millón warawaranakaw utji. Diosajj uka warawaranakarojj sutipatkamwa uñtʼi sasaw Biblian qhanañchi (Isaías 40:26 liytʼañataki). Jupatejj sapa mayni warawaran sutip amtchejja, khitinakarutï jaktaykani ukanakajj kunjam jaqëpjjänsa uk sum amti. Maysa toqetjja, taqe kunas Jehová Diosan luratawa, ukhamajj jiwatanakar jaktayañatakejja jupajj wali chʼamaniwa.
14, 15. ¿Kunsa Job chachan arunakapajj jiwatat jaktañ toqet yatichistu?
14 Diosat jan jitheqtir Job chachajj jiwatanakan jaktanipjjañap creyïnwa. Jupajj Diosar akham sänwa: “¿Mä jaqesti jiwjjasinjja wasitat jaktanjjaspati? [...] Jumatejj jawsitasmajja, nayajj jaysarakirismawa; munasiñampiw uñtanitasmajja, jumajjay nayaru uskuschistajja uka layku” sasa. Jehová Diosajja jiwatanakar jaktaykani uka uru puriniñap wal suyaski (Job 14:13-15).
15 Jiwatanakan jaktaniñapat yatiñajja, ¿kunjamsa chʼamañchtamjja? Inas jumajj akham jisktʼasirïsta: “Jiwatäki uka familiajasa amigojasa, ¿jaktanpachäniti?” sasa. Jehová Diosajj jiwatanakar wal jaktayañ muni ukajj wal chuymachistu. Jichhajja, jiwatat jaktirinakajj kawkinsa jakapjjani, khitinakas jaktanipjjani uka toqet Bibliajj kamsisa uk yatjjatañäni.
JIWATANAKAJJ ARUP ISTʼASAJJ JAKTAPJJANIWA
16. ¿Kunjamsa jiwatat jaktanirinakajj aka oraqen jakasipjjani?
16 Jaktayatäpkäna uka jaqenakajj familianakapampi amigonakapampiw aka oraqen jikisipjjäna. Jutïrinjja ukaw pasarakini. Nayrajj jaktayatäpkäna ukanakan jakäwipat sipansa, jutïrin jaktapkani ukanakan jakäwipajj jukʼamp sumäniwa. Jutïrin jaktirinakajj Diosar istʼapjjani ukhajja, wiñayaw jakasipjjani, janirakiw mayampis jiwjjapjjaniti. Ukhamarusa janiw jichha tiemponjam jakapkaniti, jan ukasti suma oraqenwa jakasipjjani. Ukanjja janiw guerranakasa, usuntañanakasa, jan walinak luririnakasa utj-jjaniti.
17. ¿Khitinakas jaktanipjjani?
17 ¿Khitinakas jaktanipjjani? Jesusajj sänwa: “Taqe khitinakatï sepulturankapki ukanakajj arup istʼapjjani, ukatjja mistunipjjaniwa” sasa (Juan 5:28, 29). Apocalipsis 20:13 qellqatanjja sarakiwa: “Lamar qotajj jiwatanak katuyjjänwa, jiwañasa Sepulturasa ukhamarakiw jiwatanak katuyjjäna” sasa. Jïsa, walja millón millón jaqenakaw jaktanipjjani. Apóstol Pablojja, “cheqapar sarnaqer jaqenakasa jan cheqapar sarnaqer jaqenakas jaktanipjjaniwa” sasaw sarakïna (Hechos 24:15 liytʼañataki). ¿Pablon arunakapajj kamsañsa muni?
18. ¿Khitinakäpjjes “cheqapar sarnaqer” jaqenakajja?
18 Jesusajj janïr aka oraqer jutkäna uka tiemponjja waljaniw Jehová Diosar taqe chuyma servipjjäna, jupanakaruw “cheqapar sarnaqer” jaqenaka sasin uñtʼasi. Jupanakat yaqhepajj akanakawa: Noé, Abrahán, Sara, Moisés, Rut, Ester. Jupanakaw aka oraqen jakañatak jaktayatäpjjani. Diosat jan jitheqtir yaqhep chachanakatsa warminakatsa Hebreos 11 capitulonwa liytʼarakisma. Jehová Diosan servirinakapat jichha tiempon jiwapki ukanakat ¿kamsaraksnasa? Jupanakajj “cheqapar sarnaqer” jaqenakat uñtʼatäpjjarakiwa, jupanakas jaktayatäpjjaniwa.
19. 1) ¿Khitinakäpjjes “jan cheqapar sarnaqer” jaqenakajja? 2) ¿Kunatakis Jehová Diosajj jupanakar tiempo churani?
19 Walja millón millón jaqenakaw Jehová Diosar jan uñtʼasajj jiwapjje, ukanakaruw “jan cheqapar sarnaqer” jaqenaka sasin uñtʼasi. Jupanakajj jiwatäpkchisa, Jehová Diosajj janiw jupanakat armaskiti. Jupanakarojj jaktayaniwa, jupat yateqapjjañapataki ukhamarak jupar servipjjañapatakiw Diosajj tiempo churani.
20. ¿Khitinakas jan jaktanipkani?
20 ¿Taqe jiwatanakat jaktanipjjpachäni? Janiwa. Yaqhep jaqenakajj janiw jaktayatäpkaniti sasaw Jesusajj säna (Lucas 12:5; 19 qhanañchäwi uñjjattʼäta). Maynejj jaktaniniti janicha ukjja ¿khitis amtpachäni? Jehová Diosaw jachʼa Juezajja, jupasti Jesusaruw “jakirinakana jiwatanakan juezapat” uttʼayi (Hechos 10:42). Khitinakatï jan wali jaqenakat juchañchatäpki, janirak jan walinaksa jaytañ munapki ukanakajja janiw jaktayatäpkaniti.
ALAJJPACHAN JAKAÑATAK JAKTIRINAKA
21, 22. 1) Alajjpachan jakañataki jaktayatäpkani ukanakajja ¿kunjam cuerponi jaktayatäpjjanisa? 2) ¿Khitis alajjpachan jakañatak nayraqat jaktayatäna?
21 Biblianjja yaqhep jaqenakajj alajjpachanwa jakapjjani sasaw qhanañcharaki. Maynejj alajjpachan jakañatak jaktayatäki ukhajja, janiw jañchi cuerponi jaktayatäkiti, jan ukasti espíritu cuerponi jaktayatawa.
22 ¿Khitis alajjpachan jakañatak nayraqat jaktayatäna? Jesusaw ukham jaktayatänjja (Juan 3:13). Jesusajj kimsa uru jiwatäjjäna ukhaw Jehová Diosajj jupar jaktayäna (Salmo 16:10; Hechos 13:34, 35). Jesusajj janiw jañchi cuerponi jaktayatäkänti. Ukatwa apóstol Pedrojj Jesusat akham säna: “Jupajj jañchi cuerponwa jiwäna, espíritu cuerponwa jaktayatarakïna” sasa (1 Pedro 3:18). Jesusajj wali chʼamani espiritjam jaktayatänwa (1 Corintios 15:3-6). Ukampis janiw jupakejj ukham jaktayatäñapäkänti, jan ukasti yaqhanakajj ukham jaktayatarakïniwa sasaw Bibliajj qhanañchi.
23, 24. Jesusajj parlkäna uka ‘jiskʼa tamajj’ ¿khitinakäpjjesa, qhawqhanïpjjarakisa?
23 Janïr jiwkasajja Jesusajj discipulonakapar akham sänwa: “Nayasti jumanakatak mä lugar wakichiriw saraskta” sasa (Juan 14:2). Ukhamasti yaqhep arkirinakapajj alajjpachar sarañatakiw jaktayatäpjjañapäna. ¿Qhawqhanis alajjpachar sarapjjani? Janiw waljanejj sarapkaniti sasaw Jesusajj säna, jupanakajj “jiskʼa tama” sasin uñtʼatäpjjewa (Lucas 12:32). Apóstol Juanaw qhawqhanis alajjpachar sarapjjani uka toqet sum qhanañchäna, jupasti sänwa: “[Jesusaruw] Sión Qollu patjjan saytʼat uñjta, jupamp chikajj pataka pusi tunka pusini waranqaniruw uñjarakta” sasa (Apocalipsis 14:1).
24 ¿Kunapachas 144.000 cristianonakajj jaktayatäpjjani? Jesusajj alajjpachan Reyit uttʼayatäñapäkäna ukhat qheparuw jaktayatäpjjani sasaw Bibliajj qhanañchi (1 Corintios 15:23). Uka tiemponwa jakasktanjja. 144.000 cristianonakat niya jila partew alajjpachan jakañatak jaktayatäjjapjje. Uka cristianonakat jichha tiempon jiwirinakajja, jankʼakiw alajjpachan jakañatak jaktayatäpjje. Ukampis niya taqe jaqenakaw aka oraqena mä suma Paraison jakasiñataki jaktayatäpjjani.
25. ¿Kuna toqetsa jutïr yatichäwin yatjjataskañäni?
25 ¡Jehová Diosajj niyaw jiwatanakar jaktayjjani, jiwañajj jan mayampitaki chhaqtayatäjjaniwa! (Isaías 25:8 liytʼañataki). Alajjpachan jakañatak jaktayatäpkani uka cristianonakajja, ¿kunsa lurapjjpachäni? Jupanakajj Jesusampi chikaw Diosan Reinopan apnaqapjjani sasaw Bibliajj qhanañchi. Jutïr yatichäwinwa uka Reinot yatjjataskañäni.
^ Párrafo 9 Biblianjja kunjamsa wawanakarusa, jilïrinakarusa, chachanakarusa, warminakarusa, israelitanakarusa, yaqha markankirinakarusa jaktayasïna uka toqetwa qhanañcharaki. Uka toqetjja akïr qellqatanakanwa liytʼasma: 1 Reyes 17:17-24; 2 Reyes 4:32-37; 13:20, 21; Mateo 28:5-7; Lucas 7:11-17; 8:40-56; Hechos 9:36-42; 20:7-12.


text:
¿Kunjam jakasiñassa Diosajj muni?
PERIODICONSA, televisionansa jan ukajj radionsa, jan wali yatiyäwinakakiw yatiyasiski, ukanjja jan wali luräwinakata, guerranakata jan ukajj jaqe jiwayirinakatakwa yatiyasiski. Inas jumajj usuntat uñjassta jan ukajj familiaramat maynejj jiwchi, ukhaman uñjasisajj llakitaw jikjjataspachäta.
Inas akham jisktʼassta:
¿Diosajj akham jakañajti munpacha?
¿Kawkinsa jan waltʼäwinakar saykatañatakejj yanaptʼa jikjjatirista?
¿Suma jakañajj utjaspati?
Uka jisktʼanakarojj Bibliaw sum qhanañchi.
JAN WALINAK CHHAQTAYASAJJ SUMA JAKASIÑ DIOSAJJ APANJJANI SASAW BIBLIAN YATICHI.
Janiw jiwañasa, llakisiñasa, jachañasa jukʼamp utj-jjaniti (Apocalipsis 21:4).
Cojonakajj taruja qallunakjamaw tʼijnaqapjjani (Isaías 35:6).
Juykhunakajj uñj-jjapjjaniwa (Isaías 35:5).
Jiwatanakajj jaktanipjjaniwa (Juan 5:28, 29).
Janiw khitis usuntjjaniti (Isaías 33:24).
Aka oraqenjja taqenitakiw manqʼañajj utjani (Salmo 72:16).
¿KUNJAMSA BIBLIAN YATICHÄWIPAJJ YANAPTʼISTU?
Nayrïr paginanak liytʼasajja, inas jumajj uka arunakajj janiw phoqaskaspati sasin amuysta. Ukampis Diosaw ukanak lurañ amti, niyaw phoqarakini. Taqe ukanakajj kunjamas phoqasini ukjja Bibliaw sum qhanañchi.
Kunjamatsa jiwasajj jichha tiempon kusisit jakassna uksa Bibliajj qhanañcharakiwa. Kunanakas llakisiytam ukanakat mä jukʼa amuytʼam. Inas qollqe toqeta jan ukajj familiamat llakisisksta, jan ukajj inas usutästa, inas familiamat khitis jiwchi. Bibliaw uka llakinakar saykatañatakejj yanaptʼätam. Aka jisktʼanakar qhanañchasaw Bibliajj chuymachtʼätam:
¿Kunatsa Diosajj arunakap phoqapuniniw sasin confiytanjja?
Aka libro liyisajja, Biblian yatichäwinakap wal yateqañ munatamwa uñachtʼayta. Aka librojj wal yanaptʼätam. Sapa parrafonwa jisktʼanakajj utji, ukaw Bibliat sum yateqañatakejj yanaptʼätam. Aka librompejja, walja jaqenakaw Jehová Diosan Testigonakapamp Bibliat yateqasipki, jumas ukham yateqarakismawa. Bibliajj kunsa yatichi uk yateqañamatakejj Diosaw bendisïtam.


text:
Biblia toqet jisktʼanaka
¿Khitinakas alajjpachar sarapjje ukat kunatakisa?
Walja jaqenakaw jiwjjasin alajjpachar sarañ munapjje. Jesusajja, apostolonakajajj alajjpachanwa jakasipjjani sasaw säna. Ukat jiwañap jakʼäjjäna ukhajja, mä utjäwi jumanakatak wakichä sasaw jupanakar sarakïna, ukhamat Awkipampïpjjañapataki. (Juan 14:2 liytʼäta.)
¿Kunatsa yaqhepanakajj alajjpachan jakañatak jaktapjjani? ¿Kunsa alajjpachan lurapjjani? Jesusajja, reyinakjamaw aka Oraqjjaru apnaqanipjjäta sasaw apostolonakapar säna. (Lucas 22:28-30 ukat Apocalipsis 5:10 liytʼäta.)
¿Suma jaqenakajj taqenit alajjpachar sarapjje?
Kunjamtï mä markajj mä jukʼa jaqenakampik apnaqatäkejja, ukhamarakiw aka oraqpachajj mä jukʼa ajllit jaqenakamp apnaqatarakïni, Jesusaw uka ajllitanakarojj alajjpachan jakapjjañapatak jaktayi (Lucas 12:32). Jupanakajj qawqhanïpjjesa ukjja, Bibliaw qhanañchi. (Apocalipsis 14:1 liytʼäta.)
Jesusaw mä utjäwi arkirinakapatakejj alajjpachan wakichi. ¿Kunsa jupanakajj ukan lurapjjani uk yattati?
Janiw jupanakakejj mä suytʼäwinïpkiti, jan ukasti Jesusan apnaqäwipar iyawsirinakajj wiñayatakiw Paraisoptayat aka Oraqen jakasipjjani (Juan 3:16). ¿Khitinakas ukan jakasipjjani? Aka ñanqha pachan tukjasïwipat qhespirinaka ukat paraison jaktanipkani ukanakaw ukan jakasipjjani. (Salmo 37:29 ukat Juan 5:28, 29 liytʼäta.)
Jukʼamp yatiñataki
¿Kunsa Bibliax chiqpachapuni yatichi?


text:
NAYRÏR JANAN PʼEQEÑCHÄWIPA | ¿KUNA KʼARI YATICHÄWINAKAS JAQENAKAR DIOSAT JITHEQTAYI?
¿Kunatsa waljanejj Diosar jan munasipki?
“‘[Jehová] Tatit Diosamaruw munäta taqe chuymamampi, taqe almamampi, taqe amuyumampiraki’. Akawa taqet sipansa jachʼa mandamientojja.” (Jesucristo, 33 mara) *
Walja jaqenakatakejj Diosar munasiñajj wali chʼamawa, kunattejj janis uñtʼañjamäkaspa, wali jayankkaspasa ukat jan sinttʼasirïkaspas ukhamwa amuyapjje. Jupanakat mä qawqhanejj kamsapjjesa uk uñjañäni:
“Diosarus yanap maykchiyätjja, nayat wali jayankkaspa, janis utjkaspa ukat janis sinttʼasirïkaspa ukhamwa amuyayäta.” (Marco, Italia.)
“Diosar wal serviñ munayäta, ukampis wali jayankkaspasa, ukat jan wali Diosäkaspasa, jiwasar juchañchañaks munkaspa ukat janis sinttʼasirïkaspa ukham amuyayäta.” (Rosa, Guatemala.)
“Jiskʼaskayät ukhajja, Diosajj pantjasitasaks juchañchañatak uñchʼukkistaspa ukat janis jakʼachasiñjamäkaspa ukham amuyayäta. Kunjamtï marka pʼeqtʼirinakajj markachirinakapar jan sinttʼasis apnaqkejja ukhamwa Diosar uñj-jjayäta.” (Raimunda, Canadá.)
¿Jumajj kamsasmasa? ¿Cheqapunit Diosar jan munasksna? Walja maranakaw cristianonakajj ukham jisktʼasiwayapjje. Cheqas 500 maranakat niya 1500 jichha pacha maranakkamajja, jaqenakat jila partejj janiw Diosarojj oracionan mayisipjjerïkänti. ¿Kunatsa? Kunattejj Diosar wal ajjsarapjjerïna. Sarnaqäwinakat qellqeri Will Durant sat chachajj akham sänwa: “¿Kunjamarak mä jucharar jaqesti wali jayankir ukat ajjsarkañ Diosar mayisispasti?” sasa.
¿Kunatsa jaqenakajj Diosat ukham amuyapjjpacha? ¿Kunsa Bibliajj uka toqet yatichi? Diosat kunatï cheqäki uk yatsna ukhajja, ¿Jupar munassnati?


text:
9 JALJA
¿‘Qhipa urunakankxtanti’?
¿Kamspachas Bibliaxa jichhürunakatakixa?
¿‘Qhipa urunakanxa’ jaqinakax kunjamäpxaniw sispachas Bibliaxa?
¿‘Qhipa urunakanxa’ kuna aski luräwinakaw utjani sispachas Bibliaxa?
RADIO isch’ukisasa jan ukax televisión uñch’ukisasa, kunarukis akapachax purt’asini sirïpachätawa. Jan walinakakiw kawkhansa utjaski, ukatxa janiw khitisa kunaw pasani sapxkistaspati (Santiago 4:14). Ukampisa Jehová Diosax yatiwa kunas pasani ukanakxa (Isaías 46:10). Kuna jan walinakasa jichhürunakan pasañapäki, ukwa Bibliax qhanañchi, ukatxa kuna bendicionanakasa jutïr urunakanxa utjani ukanaksa nayratpachwa qhanañchatayna.
2 Jesucristoxa Diosan Apnaqäwipatwa parlatayna, uka Apnaqäwiwa taqi jan walt’añanakxa tukjani, ukatsti aka Uraqxa kusipachaptayaniwa (Lucas 4:43). Kunapachasa uka Apnaqäwix jutpachäni ukwa Jesusar ist’ir jaqinakax yatiñ munapxäna. Ukatxa arkirinakapaxa akham sasaw jiskt’apxäna: “¿Kawkïrïnis chimpuxa [jan ukax señalaxa] jumax kutt’ankät ukkaxa, ukhamarak akapach tukuskan uka urutsa?” sasa (Mateo 24:3). Jehová Diosakiw aka ñanqhapachan tukusiñ urupxa yati sasaw Jesusax säna (Mateo 24:36). Ukampisa, Diosan Apnaqäwipaxa janïra aka Uraqir bendicionanaka apankipanxa, kunanakasa pasañapäna ukwa Jesusax satayna. Uka arunakapaxa jichhürunakanwa phuqasiski.
3‘Akapachan tukusiñapataki’ qhipa urunakat janïra sum yatxatkasaxa, jaqinakan jan uñjkañ mä ch’axwäwiwa utjatayna, uka tuqit nayraqat yatxatañäni. Alaxpachanwa uka ch’axwäwixa apasitayna, ukaxa walin jan walinwa taqinirusa uñjasiyistu.
ALAXPACHAN MÄ CH’AXWÄWI
4 1914 maranwa Jesusax alaxpachan apnaqañ qallti sarakiyätanwa 8 jaljanxa (Daniel 7:13, 14). Ukxarusti: “Mä jach’a nuwasiñaw alaxpachanxa utjäna” siw Bibliaxa. Jesusan yaqha sutipaxa Miguelawa, uka “arcángel Miguelasti angelanakapampi sayt’asisinxa uka [Satanás] dragonampiw nuwasïna. Dragonampi angelanakapampisti sayt’asipxarakïnwa”, sasaw qhanañcharakistu.* Supayampi saxranakapampixa atipjataw uñjasipxäna ukatsti aka Uraqiru jaquqanitäxapxänwa. Ukatwa, chiqa chuymani angelanakaxa kusisipxäna, Supayasa saxranakapasa janiw alaxpachankxapxänti. Ukatxa aka Uraqinkirinakaxa llakisipxänwa. Bibliax akham siwa: “¡Wali llakisiñarakiw uraqin ukhamarak qutan utjirinakatakixa! Supayasti jumanakan ukaruw wali colerat juti, tiempopan juk’akïtapa yatisina” sasa (Apocalipsis 12:7, 9, 12).
5 Amuyt’añäni, uka ch’axwäwin atipjat uñjasisaxa, Supayax wali phiñasitawa, ukatsti kunayman jan walt’äwinakwa aka Uraqir apani. Jichhawa uka jan wali urunakan jakasktanxa, uka tuqit jichhax juk’ampi yatxataskakiñäni. Janiwa walja tiempo paskaniti siw Diosan Arupaxa, “tiempopan juk’akïtapa” Satanasax yatisiwa, ukhamaxa juk’a tiempokïniwa. Biblianxa uka tiempoxa “qhipa urunaka” satawa (2 Timoteo 3:1). Diosax niyawa aka Uraqitxa Satanasan jan wali luräwinakapxa chhaqtayani ukatwa ¡wal kusistanxa! Bibliaxa jichhürunakan akanakawa phuqasiñap siwa, uka tuqita mä qhawqhanak uñjañäni. Qhipa urunakanwa jakasxtanxa ukwa uka luräwinakaxa uñacht’ayistu, ukatxa niyaw Diosan Apnaqäwipax Jehová Awkisaru munasir jaqinakaruxa walja bendicionanak churani. Nayraqatxa, pusi chimpunak uñjañäni, Jesusan arunakapaxa akanakawa qhipa urunakanxa phuqasiñapa siwa.
QHIPA URUNAKAN PHUQASIRI JAN WALI LURÄWINAKA
6“Mä jach’a markax yaqha jach’a marka contraw nuwasini, mä markasti yaqha marka contrarakiw sartani.” (Mateo 24:7.) Aka qhipa patak maranakanxa millón millón jaqinakaw ch’axwäwinakan jiwarapxi. Gran Bretañankiri yatxatat mä jaqixa akham sasaw satayna: “Jaqin sarnaqäwipanxa, 1900 marat aksaruxa wila wartäwinakax walpun utjawayi. […] Uka maranakanxa ch’axwäwinakax walpun utjawayi, mä qhawqha tiempokiw uraqpachan uka ch’axwäwinakax jan utjkänti” sasa. Kunanakasa akapachan lurasiski uka tuqita yatxatata mä Institucionaxa akham sasaw sarakitayna: “[1900 marat aksaru] utjawayki uka ch’axwäwinakanxa, walpunwa jaqinakaxa jiwarapxi Cristox aka uraqinkkäna ukat 1899 maranakkama utjiri ch’axwäwinakan sipansa” sasa. 1914 marat aksaru utjir ch’axwäwinakanxa niya patak millón jilaw jiwarapxatayna. Ukatxa, waljaniruwa uka ch’axwäwinakax jan familiani, wali llakita uñjasiyi. Inas jumax ukham llakin uñjasiraksta.
7“Manq’at pist’aña[w] utjani.” (Mateo 24:7.) Aka kimsa tunk qhipa maranakanxa manq’añanakaxa wal achuqaski sasaw yatxatatanakaxa sapxi. Ukampisa, manq’at pist’añaxa utjaskakiwa, janiw yapuchañataki uraqis utjxiti, janirakiw qullqis manq’a alasiñatakis utjxiti. Pisinkiri markanakanxa millón millón jaqinakaw manq’atjam t’aqhisipxi. Wawanakaxa niya phisqa millón jilawa sapa mara manq’atjam jiwarapxi, siwa Organización Mundial de la Salud sat institucionaxa.
8“Utjaniwa jach’a uraq khathatinaka.” (Lucas 21:11.) 1990 marat aksaruxa jach’a utanaksa k’ak’atatayir ukat uraqsa k’ak’ayirjam uraq khathatinakaw utjatayna, sapa maraxa niya tunka paqallqun kutiw utji, sasaw ciencia tuqit yatxatat jaqinanakax sapxi. Sapa marawa uraq khathatinakax utjawayi, jach’a utanaksa q’al allthapiwayi. Ukatsti yaqha yatiyirixa akham sarakiwa: “Aka patak qhipa maranakanxa 600.000 jila jaqinakawa uraq khathatïwinakanxa jiwapxi, ukat uka tuqit yanapt’asiñataki luratanakaxa mä juk’akwa yanapt’araki” sasa.
9“Utjaniwa usunaka taqi chiqana.” (Lucas 21:11.) Usunaka qullañatakixa wal yatxatasipki, ukampisa kunayman uñt’ata jan uñt’at ñanqha usunakampi usutaw jaqinakaxa uñjasipxi. Aka qhipa maranakanxa jan uñt’at pä tunk jan wali usunakawa —tisiku, chujchu ukat cólera usunakjama—, wal uñstaski, ukat yaqha usunakax janiw qullañjamäxit sasaw yaqhipanakax sapxi. Ukatxa kimsa tunka jan uñt’at usunakaw uñstaskaraki. Ukanakatxa yaqhipax jan qullani usunakawa.
QHIPA URUNAKANKIR JAQINAKA
10 Qhipa urunakaxa jan wali luräwinakampiw phuqantatäni siw Bibliaxa, ukatsti jaqinakas mayjäpxaniw sarakiwa. Apóstol Pablox uka tuqitxa akham qillqatayna. 2 Timoteo 3:1-5 siwa: “Yatiñamarakiwa, qhipa urunakanxa jan wali tiemponakaw jutani” sasa. Akham jaqinakäpxaniw siwa:
- jaqinakaxa mich’aw tukupxani
- qullqi chuymäpxaniwa
- awkinakaparus janiw ist’apkaniti
- aljantasirinakäpxaniwa
- jan munasiñanïpxaniwa
- kuna jan walsa arsupxakiwa
- wali qhurunakäpxaniwa
- munañanakapakwa thaqhapxani Diosar munañat sipansa
- Dios chuymäkaspas ukhamaw tukupxani, ukatxa luratanakapampix yaqhwa uñacht’ayapxani
11 ¿Comunidadamanxa ukham jaqinakax utjiti? Utjpachapawa. Taqi chiqanwa ukham jaqinakaxa utji. Diosaxa niyaw uka jaqinakarux tukjani. Bibliaxa akham siwa: “Jucharar jaqinakax qurjamas alintasipkpan, ñanqha luririnakax panqarasipkpansa, jupanakax wiñayatak tukjatäpxaniwa” sasa (Salmo 92:7).
SUMA LURÄWINAKA
12 Aka qhipa urunakanxa kunaymani jan walt’äwinakawa utji, kunjamtï Bibliaxa siskäna ukhama. Ukampisa, Jehová Diosaru yupaychirinakatakixa suma luräwinakaxa utjarakiwa.
13Chiqpach ‘yatiñanakaxa juk’ampïniwa’ siw Daniel libronkiri mä profeciaxa. ¿Kunapachas uka arunakax phuqasiñapa? “Tukuya horasax purinkani” ukhaw phuqasini siwa (Daniel 12:4). 1914 marat aksaruxa, Juparu yupaychañ munirinakaruxa Jehová Diosaw yanapt’i, Biblian chiqa yatichäwinakapa sum yatipxañapataki. Amuyt’añataki, sutipata, munañapata, Jesucriston luqtasïwipatwa Diosax yatichi, ukhamaraki jiwatanakaxa kunjamäsipkisa ukat jaktanipxaniti janicha ukanak yaticharaki. Jehová Diosan yupaychirinakapaxa Diosatakjama sarnaqañsa yatiqapxarakiwa, ukasti jupanakataki askiwa, Diosarus jach’añcharakiwa. Diosan Apnaqäwipaxa kamsañs muni, aka Uraqit jan walinakxa kunjamsa chhaqtayani uksa sum yatipxi. ¿Ukanak yatisaxa kuns lurapxpacha? Uka jiskt’axa, aka qhipa urunakan phuqasir yaqha profeciaruwa apistu.
14“Diosan reinopat aka suma yatiyäwisti aka uraqpachanwa yatiyatäni” sasaw Jesucristoxa ‘akapach tukuskan uka urunakatxa’ satayna (Mateo 24:3, 14). Uraqpachanwa Diosan Reinopata, mä arunxa kunsa Diosan Apnaqäwipax lurani ukat kunjamsa bendicionanakap katuqsna uka tuqit suma yatiyäwinakax yatiyasiski. Ukaxa 230 jila markanakanwa yatiyasiski, ukatxa 400 jila arunakanwa yatiyasiskaraki. “Taqi markanakata, kunayman janchini, ukhamarak taqi casta parlan” Jehová Diosan Qhanañchirinakapawa Diosan Apnaqäwipxata jaqinakaru taqi chuyma yatiyasipki, suxta millón jilanïpxiwa (Apocalipsis 7:9). Ukatxa, kunsa Bibliaxa chiqpachapuni yatichi uka tuqit yatxatañ muniri walja jaqinakaruwa inaki yaticht’asipkaraki. Chiqa cristianonakaxa ‘uñisitäpxaniw’ sataynawa Jesusaxa, ukampisa uka profeciaxa muspharkañwa phuqasiskaraki (Lucas 21:17).
¿KUNSA JUMAX LURÄTA?
15 Bibliankiri walja profecianakawa jichhürunakanxa phuqasiski, ¿janit qhipa urunakan jakaskpachätanxa? ¿Kamsasmas jumaxa? Jehová Diosax ukhakamaki siskani ukhakamakiwa uka suma yatiyäwinakaxa yatiyasini, “ukatsti akapachan tukusiñapaw jutani” (Mateo 24:14). Diosaxa taqi jan walinakwa aka Uraqitxa chhaqtayani, ukwa “akapachan tukusiñapaw” siski uka arunakaxa sañ muni. Juparu kutkatasir taqi jaqinakaruwa Jesusampi ukat wali ch’amani angelanakapampi tukjayani (2 Tesalonicenses 1:6-9). Supayasa saxranakapasa janipuniw mayampisa apnaqirinakaruxa sallqjapxaniti. Ukatxa, Diosan gobiernoparu ist’irinakatakixa walja bendicionanakwa Apnaqäwipaxa apanini (Apocalipsis 20:1-3; 21:3-5).
16 Niyakixay aka ñanqhapachan tukusiñapax jak’ankxchixa, sapa mayniwa akham jiskt’asiñasa: “¿Kuna lurañajäpachasa?” sasa. Jehová Diosampita ukat jupax kunsa jiwasanakaru mayistu uka tuqinakatxa yatiqaskañasakiwa, ukasti wali askiwa (Juan 17:3). Taqi chuymaw Bibliat yatiqañama. Jehová Diosan munañapa lurañ munirinakamp chika jan chhaqasisa tantachasiskakiñamawa (Hebreos 10:24, 25). Diosaxa taqinin yatiqañapwa muni, ukhamasti yatiqañamawa, ukatxa jupan chuymaparu purt’añatakixa jan wali luräwinakxa apanukuñamarakiwa (Santiago 4:8).
17 Qhipa urunakanwa jakxtanxa, ukampisa jila part jaqinakaxa janiw uka tuqit kuns yatiñ munapkanit sasaw Jesusax satayna. Ñanqha jaqinakana t’unjäwipaxa niyaw purinini, mä akatjamatwa taqinirus katjani, kunjamtï mä lunthataxa arumax mantanki ukhama (1 Tesalonicenses 5:2). Jesusax akham sataynawa: “Kunjämatix Noen urunakapanxa paskatayna ukhamarakïniwa Jaqin Yuqapax jutkani ukkhaxa. Uka urunakanxa janïra uma juicio paskipanxa, jaqinakax walja manq’añanakana, umañanakana jakasipkäna, mayninakax casarasisipkänwa, mayninakasti phuchanakap casarañatak churasipkäna, Noen arcar mantañapkama, janirakiw amuyasipkänti kunürutix uma juiciox purinisin taqiniru apasxäna ukürkama, ukhamarakïniwa Jaqin Yuqapax jutkani ukkhaxa” sasa (Mateo 24:37-39).
18 Ukhamaxa, Jesusaxa sataynawa: “Amuyasipxam, jan chuymanakamxa vicionakampi machañanakampi qalarayasipxamti, ukhamarak aka jakañan llakisiñanakampisa jan khä urun jumanakax akatjamat katjayasipxañamataki, kunjämtix mä sipitax jist’antaskis ukhama. Uka urusti ukhamwa jutani taqi uraqpachan jakirinakxaru. Jumanakax jank’akïpxamaya, ukhamarak orapxam, taqi horasana ukhamat taqi akanak paskani ukat jaltapxañamataki, ukhamarak Jaqin Yuqap nayraqatan uñstapxañamatakisa” sasa (Lucas 21:34-36). Sum katuqañasawa Jesusan arunakapxa. ¿Kunatsa? Kunattixa, Jehová Diosampi ukat Jesucristo ‘Yuqapampi’ iyawsata jaqinakaxa, jakasipkakiniwa kunapachatix Supayana aka ñanqha pachapaxa tukjatäxani ukhaxa. Ukatxa wiñayan wiñayapatakiwa machaq jutïr pachan jakasxapxani, ukasti wali jak’ankxiwa (Juan 3:16; 2 Pedro 3:13).
KUNSA BIBLIAX YATICHI
- Qhipa urunakaxa ch’axwäwinakampi, manq’at pist’añanakampi, uraq khathatinakampi, usunakampi chimputawa (Mateo 24:7; Lucas 21:11).
- Aka qhipa urunakanxa jaqinakasti jupanakakiwa munasisipki, qullqik munasipki, munañanakapakwa thaqhasipki ukatxa janiw Diosatxa kuns yatiñ munapkiti (2 Timoteo 3:1-5).
- Diosan Apnaqäwipat suma yatiyäwinakaxa qhipa urunakanx uraqpachan yatiyasiski (Mateo 24:14).
* Miguel sutixa Jesucriston yaqha sutipawa uka tuqit yatxatañatakixa, juk’ampi yatxatañataki siski ukwa uñxatäta.
Yatichäwin jiskt’anakapa
1. ¿Kunanakatï jutïr urunakan pasañapäki ukxa kawkhans yatxatsna?
2, 3. ¿Jesusarux kunsa arkirinakapaxa jiskt’apxatayna, ukat jupax kamsataynasa?
4, 5. 1) ¿Kunas pasäna Jesusaxa apnaqirit alaxpachana utt’ayatäxäna ukhaxa? 2) Apocalipsis 12:12 jisk’a t’aqanxa, alaxpachan mä ch’axwäwiw utjäna siwa, ¿ukatxa kunanakas pasañapäna?
6, 7. ¿Kunjamsa jichhürunakan Jesusan arunakapaxa ch’axwäwinakxata ukat manq’at pist’añxata phuqasiski?
8, 9. ¿Uraq khathatinakxata ukat usunakxata Jesusan arunakapaxa phuqasiskiti?
10. ¿2 Timoteo 3:1-5 qillqatanakatxa kawkïrinakaw phuqasiski sasmasa?
11. Salmo 92:7 qillqatarjamaxa, ¿kunasa kamachasini ñanqha jaqinakaruxa?
12, 13. ¿‘Tukuy horas’ purinxipanxa chiqpach ‘yatiñanakax’ juk’ampiw sasmati?
14. ¿Qhawqha markanakansa ukat qhawqha arunakansa Diosan Apnaqäwipax yatiyasiski, ukat khitinakasa yatiyasipki?
15. 1) ¿Qhipa urunakanxtanwa sasmati, kunatsa ukhamaw sasmaxa? 2) ¿Jehová Diosar kutkatasirinakatakisa Apnaqäwiparu jan ist’irinakatakisa kamsañs muni ‘akapach tukusiw’ arunakaxa?
16. ¿Kun lurañamasa wakisispa?
17. ¿Kunatsa akatjamatwa ñanqha jaqinakan t’unjasïwipax niya taqinirusa katjani sasax sisna?
18. ¿Jesusan kuna arunakapsa sum katuqañasaxa?
Jukʼamp yatiñataki
Jan kun mayisakiw Bibliat yatichapjjerisma
¿Kunatsa Bibliat yatjjatañama?
Bibliajj walja jaqenakan jisktʼanakaparuw qhanañchawayi, ¿jumajj ukanak yatiñ munarakismati?


text:
2 sarnaqäwi: Mä suma huerta
¡UÑTAM aka suma Uraqi! ¡Taqi kunas wali sumarakisä! Uñtam quqanaka quranaka panqaranaka taqi kasta animalanaka. ¿Uwijasa leonasa kawkjankis uk uñjtati?
¿Kunjamatsa aka suma huertax utjpacha? Kunjamsa Diosax jiwasatak aka Uraqi wakichatayna uk jichhax uñjañäni.
Diosax quranaka ch’ijinaka nayraqat luratayna waña uraqir alintañapataki. Ukat taqi kasta alinaka ayrunaka quqanaka lurarakitayna. Ukanakaw jilantasin aka Uraqxa sumaptayi. Ukatxa, yaqhipanakax suma muxsa achunakwa achurapistu.
Diosaxa chawllanak luratayna uman jakasipxañapataki, ukat jamach’inak alayan jalnaqasipxañapatakiw jan ukax tuynaqasipxañapatakiw luratayna. Anunaka, phisinaka, caballonaka, jach’an jisk’an kunayman animalanak luratayna. ¿Utam jak’an animalanakax utjiti? ¡Wali suma Diosapuniwa, ukham jiwasatak taqi kun luririxa!
Ukatxa, aka Uraqinxa mä chiq wali sum luräna. Edén huerta satänwa. Askipunïnwa. Ukanxa taqi kunas wali sumänwa. Aka Uraqpach akham suma huertar tukuñapwa Diosax munäna.
Wasitampi aka dibujo uñxatma. ¿Kunampiw utjañap sispachänsa Diosax uk yattati? Uk uñjañäni.
Génesis 1:11-25; 2:8, 9.
Jiskt’äwinaka
- ¿Kunjamsa jiwasanakataki Diosax aka Uraqi wakichäna?
- Diosax walja animalanakwa luratayna. ¿Aka animalanakana sutip sasmati? (Dibujo uñxatäta.)
- ¿Kunatsa Edén huertxa wali sum Diosax luräna?
- ¿Aka Uraqix kunjamäñapsa Diosax munäna?
Yaqha jiskt’äwinakampi
- Liyt’añamawa Génesis 1:11-25.
¿Kimsïr urunxa kunas lurasïna? (Gén. 1:12.)
¿Pusïr urunxa kunas lurasïna? (Gén. 1:16.)
¿Phisqïr urunsa suxtïr urunsa kuna animalanakarus Diosax luratayna? (Gén. 1:20, 21, 25.)
- Liyt’añamawa Génesis 2:8, 9.
¿Kuna pä quqanaksa Diosax luratayna Edén huertanxa, ukanakax kun sañsa munäna?


text:
36 sarnaqäwi: Qurit lurat vaca qallu
¡JAN samti! ¿Jichhax aka jaqinakax kamachasipkisa? ¡Vaca qalluruw yupaychasipki! ¿Kunatsa?
Moisesax qullut jan jank’aki saraqanxipanxa, israelitanakax akham sapxänwa: ‘Moisesarux kunapunix pasxchi, janiw yatktanti. Aka uraqit mistxañataki mä dios lursusipxañäni’ sasa.
‘Walikiwa. Quri aretenakam churapxita’ sasaw Moisesan Aarón jilapax säna. Iyaw sasaw Aaronarux churapxäna. Quri umatatayasinsti mä vaca qall lursüna. Ukat markax akham sänwa: ‘¡Akaw Egiptot apsuri Diosasaxa!’ sasa. Ukat jach’a fiest lurapxäna, ukat vaca qalluruw yupaychapxäna.
Jehová Diosax uk luraskir uñjasax wal colerasïna. Ukatwa Moisesarux akham säna: ‘Jank’aki saraqma. Egiptot irpsunit markax jan walinakwa luraski. Kamachinakaj armasaw mä vaca qallu nayraqatan alt’asipxi’ sasa.
Moisesax jank’akiw qullut saraqanïna. Jak’achasisasti, ak uñjäna. ¡Vaca qall nayraqatanwa jaqinakax warurt’asipkäna thuqt’asipkäna! Moisesax walpun colert’asïna, ukatwa kamachinak qillqat qalanak jaqt’asin jisk’a jisk’a t’unjäna. Ukatxa lurat vaca qall katusinxa ninampiw phichkatäna, ukatsti laq’jam ñut’jäna.
Sinti jan walpunwa uka markax luräna. Ukatwa, Moisesax mä qhawqhanirux espada apxarusipxam sänxa. ‘Vaca qallur yupaychir jan wali jaqinakax jiwapxañapawa’ sasa. ¡Ukat 3.000 jaqinakaruw jiwarayapxäna! Jehová Dios mayarukiw yupaychañasa janiw yaqha diosanakaruxa, ¿aka sarnaqäwix janit uk uñacht’aykistu?
Éxodo 32:1-35.
Jiskt’äwinaka
- ¿Kunsa aka jaqinakax lurasipki, ukat kunatsa?
- ¿Jehová Diosax kunatsa colerasïna, ukham lurasipkir uñjasax kamachänsa Moisesaxa?
- ¿Mä qhawqha jaqinakarux kamsänsa Moisesaxa?
- ¿Kuns aka sarnaqäwix yatichistu?
Yaqha jiskt’äwinakampi
- Liyt’añamawa Éxodo 32:1-35.
Chiqa yupaychäwimpi k’ari yupaychäwimpxa janiw kittañasäkiti, ¿kunjamsa aka sarnaqäwix Jehová Diosan amuyup uñacht’ayistu? (Éxo. 32:4-6, 10; 1 Cor. 10:7, 11.)
¿Music ist’añ munasasa, thuqt’añ munasasa, cristianonakax kuna tuqinakatsa amuyasipxañapa? (Éxo. 32:18, 19; Efe. 5:15, 16; 1 Juan 2:15-17.)
¿Levin familiapax chiqap tuqit sayt’asisaxa kunsa jiwasanakar yatichistu? (Éxo. 32:25-28; Sal. 18:25.)


text:
9 JALJA
Jehová Diosar familjam yupaychapjjam
“Yupaychapjjam khititejj alajjpachsa, akapachsa [...] lurki ukaru.” (Apocalipsis 14:7)
Kunjamtï aka qellqatan uñjawayktanjja, Biblian walja ewjjtʼanakaw utji, ukanakaw jumarusa ukat familiamarus wal yanaptʼaspa. Wali kusisit jakasipjjasma ukwa Jehová Diosajj muni. Jumanakatï Diosar yupaychañ nayrar uchapjjäta ukhajja, janiw kunas faltapkätamti, Jupajj akham sasaw arsuwayi: “Taqe aka yänakajja jumanakarojj churatakïpjjätawa” sasa (Mateo 6:33). Jupamp sum apasipjjasma ukwa Diosajj muni, ukhamajj Jupamp sum apasiñatak chʼamachasipjjapunim. Ukaw jukʼamp askejja (Mateo 22:37, 38).
1 JEHOVÁ DIOSAMP SUM APASIÑATAK CHʼAMACHASIM
BIBLIAJJ KAMSISA: ‘“Jumanakan Awkimäyäwa, jumanakasti wawanakajjäpjjarakïtawa” siw Diosajja’ (2 Corintios 6:18). Oracionan mayisiñaw Diosar jakʼachasiñatakejj yanaptʼätam, Jupajj amigomäñwa muni ukat akham sarakistuwa: “Jan inaktʼas orapjjam” sasa (1 Tesalonicenses 5:17). Kunas llakisiytam ukat kunas chuymaman utji ukwa Diosajj wal yatiñ muni (Filipenses 4:6). Jumatï familiamamp chika Diosar oracionan mayisïta ukhajja, qawqsa Jehová Diosar munasta ukwa jupanakajj amuyapjjani.
Diosan arup istʼañamajj wakisirakiwa. Bibliat apstʼat qellqatanakata ukat pachpa Bibliat yatjjatasaw Jupan arup istʼasma (Salmo 1:1, 2). Ukatjja, kuntï yateqawaykta ukjjat lupʼiñaw yanaptʼarakïtam (Salmo 77:11, 12). Maysa toqetjja, Jehová Diosar istʼañatakejj jan qheparasaw tantachäwinakar sarañama (Salmo 122:1-4).
Diosamp sum apasiñatakejj yaqha jaqenakaruw Jupat parlañama. Jumatï Diosat parlañatak jukʼamp chʼamachasïta ukhajja, jukʼampirakiw Jupar jakʼachasïta (Mateo 28:19, 20).
KUNSA LURASMA:
Sapüru Biblia liyiñataki ukat Diosat oracionan mayisiñatakiw tiempo apstʼasiñama
Diosan munañap lurañaw kusistʼäwinakat sipansa nayrankañapa, uk amuyañwa familiamar yanaptʼañama
2 KUSISITAW FAMILJAM DIOSAR YUPAYCHAPJJAÑAMA
BIBLIAJJ KAMSISA: “Diosar jakʼachasipjjam, jupasti jumanakarojj jakʼachasirakiniwa” (Santiago 4:8). Kuna urusa ukat kuna horarusa familjam Bibliat yatjjatapjjasma ukwa amtañama (Génesis 18:19). Ukatjja, Diosatakjam sarnaqañatakiw chʼamachasiñama ukat Jupamp sum apasipjjañapatakiw familiamar yanaptʼañamaraki. Bibliajj akham siwa: “Wawanakamaruw yaticharakïta; utamankkasina, thakinjam sarkasina, ukhamarakiw parlarakïta ikintañataki, sartañatakisa” sasa (Deuteronomio 6:6, 7). Kunjamtï Josué chachajj siskänjja, ukhamarakiw sarakïta: “Nayampi taqe familiajjampejja Diosaruw servipjjä” sasa (Josué 24:15).
KUNSA LURASMA:
Familiamanjja, kunanakansa sapa maynir yanaptʼañajj wakisi ukarjamaw kunsa sapa semanajj yatjjatapjjäta uk amtañama


text:
5 JISKTʼA
Colegion jiskʼachat uñjasirista ukhajj ¿kunsa luriristjja?
¿KUNSA JUMAJJ LURASMA?
Tomás waynitut amuytʼañäni. Jupajj janiw escuelar sarañ munjjeti, ¿kunatsa? Niya kimsa phajjsinak nayraw mä qawqha masinakapajj jupat jan walinak taqenir parlapjjatayna. Ukat kunaymanwa sutichapjjarakitayna. Awisajja, aleqat nuktʼasaw libronakap jaqtasiyapjjerïna, ukat janis lurañ munapkaspäna ukhamakwa tukupjjerïna. Awisasti, jupanakat mayniw qhepäjjat nuktʼirïna, khitis nuktʼi uk yatiñataki uñtasirïna ukhajja, jan kunakiw taqenis tukupjjerïna. Wasürojj jukʼamp jan walinwa Tomás waynitojj uñjasiwayi, Internet toqew jupar jan wal lurañatak ajjsarayapjjäna...
Jumatï Tomás waynitüsma ukhajja, ¿kuns lurasma?
NAYRAQAT SUM AMUYTʼASIM
Jan nuwasisakiw jarkʼaqasisma, ¿kunjamsa uk lurasma?
JAN JUPANAKAR YÄQAMTI. Bibliajj akham siwa: “Jan amuytʼan jaqejj mäkiwa kunatsa colerasi, ukampis yatiñan jaqejja colerasiñapjja mäkiwa apanuku” sasa (Proverbios 29:11). Jiskʼachapktam uka wayn tawaqonakar jan yäqkäta ukhajja, jupanakajj jumat jitheqtjjapjjaspawa, janiw jumat sawkasjjapjjaspati, ni jiskʼachjjapjjeristamsa.
JAN UKHAMAT UKHAM KUTTʼAYAMTI. Bibliajj akham siwa: “Janiraki ñanqhat ñanqha kuttʼayapjjamti” sasa (Romanos 12:17). Ukhamat ukham kuttʼayañajj jukʼamp jan waliruw puriyiristam.
JAN WALTʼAYIRINAKAT JITHEQTJJAM. Bibliajj akham siwa: “Chʼikhi jaqejj jan waltʼaña uñjasinjja jaltjjewa” sasa (Proverbios 22:3). Jan waltʼayapkiristam uka cheqanakatsa, jan wali jaqenakatsa jitheqtjjañamawa.
SUMA ARUNAKAMP JAYSAM. Bibliajj akham siwa: “Suma arumpi kuttʼayañajja colerañjja apaqewa” sasa (Proverbios 15:1). Kusisit chuymanïñaw yanaptʼiristamjja. Akham amuytʼañäni, maynitï ‘likʼïtawa’ siristam ukhajj inas akham sischisma: ‘Jïsa, ukhamäskapuniwa. Mä jukʼa rebajañajajj wakisispawa’ sasa.
SARJJAÑAMAWA. 19 marani Nora sat tawaqojj akham siwa: “Jan chʼajjwasaki sarjjatamajja, sum amuytʼasiri, jan ajjsariri, jan jankʼak colerasiri jaqëtamwa uñachtʼayi. Yaqhanakar jiskʼachir wayn tawaqonakajj janiw ukhamäpkiti” sasa (2 Timoteo 2:24).
JAN JUMA PACHPAT PÄCHASIMTI. Jiskʼachir wayn tawaqonakajja, khitinakas jupa pachpat pächasipjje, ajjsarirjamäpjje uk amuyapjjewa. Ukampis jupa pachpat jan pächasipki ukanakarojj janiw kamsapkisa.
YAQHANAKAR YATIYAM. Mä yatichirejj akham siwa: “Khitinakas jiskʼachapjje uk wayn tawaqonakajj janiw imtʼapjjañapäkiti. Ukhamatakwa mayninakarus yanaptʼapjjaspa” sasa.


text:
3 sarnaqäwi: Jaqinakan qalltäwipa
¿KUNAMPIS akan utjixa? Jïsa, pä jaqimpiw utji. Nayrïr chachampi nayrïr warmimpiwa. ¿Khitis jupanakar luratayna? Diosawa. ¿Diosan sutip yattati? Jehová satawa. Ukat uka chachaxa Adán satänwa, warmisti Eva satarakïnwa.
Jehová Diosax Adanarux akham luratayna: uraqit laq’a aptasinwa mä chacha sum lurt’atayna. Ukatxa nasapatwa phusantäna, ukhamatwa Adanax jakxäna.
Adanaruxa taqi kasta animalanakaruw suti apxatäta sataynaw Diosaxa. Inas Adanax animalanakar suma suti apxatañatakixa walja tiempo yatxatchïna. Ukat sutinak apxataskasaxa, Adanax may amuyasïna. ¿Kuns amuyaspachäna uk yattati?
Animalanakaxa panin paninkamäpxänwa. Uwijanakas elefantenakas qachun urqunïpxänwa. ¿Adanasti?, sapakïnwa. Ukatwa Jehová Diosax Adanarux jiw ikt’ayatayna, mä jaraphi apsuñataki. Uka jaraphitwa Jehová Diosax Adanatakixa mä warmi luratayna warmipäñapataki.
¡Wali kusisitaw Adanax jikxatasïna! ¡Ukat Evax wali kusisitarakiw jikxataspachäna ukham suma huertan jakasiñ yatisaxa! Jichhax wawanixapxasapänwa ukat wali kusisitaw jakasipxasapäna.
Adanampi Evampixa wiñay jakasipxaspa ukwa Jehová Diosax munäna. Edén huertjama aka Uraqpach sumaptayapxañapwa Diosax munäna. ¡Uk lurañ yatisax Adanampi Evampix wal kusisipxpachäna! ¿Ukan yanapt’añ jumax munasmänti? Ukampisa Adanampi Evampixa janiwa kusisita jakasxapxänti. ¿Kunatsa?, uk jichhax uñjañäni.
Salmo 83:18; Génesis 1:26-31; 2:7-25.
Jiskt’äwinaka
- ¿Payïr sarnaqäwin dibujopampi kimsïr sarnaqäwin dibujopampix kunatsa jan kikpäki?
- ¿Khitis nayrïr chachar luratayna, ukat uka luririx kuna sutinisa?
- ¿Kuna lurañsa Diosax Adanar churatayna?
- ¿Kunatakisa Diosax Adanar jiw ikt’ayatayna?
- ¿Qhawqha tiemposa Adanampi Evampix jakapxasapänxa, ukat Jehová Diosax kun lurapxañapsa munäna?
Yaqha jiskt’äwinakampi
- Liyt’añamawa Salmo 83:18, NM*.
¿Diosax kuna sutinisa, ukat kunjam uñjatäñapasa? (Jer. 16:21; Dan. 4:17.)
- Liyt’añamawa Génesis 1:26-31.
¿Suxtïr urun lurañ tukuyxasaxa kunsa Diosax luratayna, ukaxa animalanakat sipansa kunjam luratänsa? (Gén. 1:26.)
¿Jaqirusa animalanakarusa kunsa Jehová Diosax churäna manq’apxañapataki? (Gén. 1:30.)
- Liyt’añamawa Génesis 2:7-25.
¿Adanax animalanakaru suti apxatañatakix kamachañapänsa? (Gén. 2:19.)
¿Jehová Diosax kunjamsa jaqichasiñaru, jaljtañaru ukat divorciasiñarux uñji uka tuqit kunjamsa Génesis 2:24 qillqatax qhanañchistu? (Mat. 19:4-6, 9.)
* NM qillqanakaxa Traducción del Nuevo Mundo de las Santas Escrituras sat Bibliat apst’ata sañ muni.


text:
Noticias presentadas en orden cronológico.17 Ago. 2001: 1er Campo de entrenamiento Muay Thai Camp Fairtex (Hanuman-Córdoba)
10 Ago. 2001: Juan Hombre Martial Arts Academy. Campamento de verano (Galicia-España)
1 Ago. 2001: Curso de Wing Tsun (Carboneras-Almería)
17 Ago. 2001: 1er Campo de entrenamiento Muay Thai Camp Fairtex
Hanuman-Córdoba
10 Ago. 2001: Juan Hombre Martial Arts Academy. Campamento de verano
Galicia-España
http://www.terra.es/personal6/bugenkiwarrior%20academy
1 Ago. 2001: Curso de Wing Tsun
Carboneras-Almería
TODAS LAS NOTICIAS
2017: Enero Febrero Marzo Abril Mayo Junio Julio Agosto
2016: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2015: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2014: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2013: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2012: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2011: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2010: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2009: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2008: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2007: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2006: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2005: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2004: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2003: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2002: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2001: Mayo Junio Julio Agosto Septiembre Octubre Noviembre Diciembre